text:
1 Samwiri
Chapter 16
1 Awo Mukama n'agamba Samwiri nti Olituusa wa okunakuwalira Sawulo nze nga mmaze okumugaana okuba kabaka wa Isiraeri? jjuza ejjembe lyo amafuta ogende, naakutuma eri Yese Omubesirekemu: kubanga neerabidde kabaka mu batabani be.
2 Samwiri n'ayogera nti Nnyinza ntya okugenda? Sawulo bw'alikiwulira, alinzita. Mukama n'ayogera nti Twala ente enduusi ogende nayo oyogere nti Nzize okuwaayo ssaddaaka eri Mukama.
3 N'oyita Yese ajje ku ssaddaaka, nange ndikulaga bw'olikola: era olinfukira amafuta ku oyo gwe ndikwatulira erinnya.
4 Awo Samwiri n'akola ekyo Mukama kye yayogera n'ajja e Besirekemu. Abakadde b'ekibuga ne bajja okumusisinkana nga bakankana ne boogera nti Ozze mirembe?
5 N'ayogera nti Mirembe: nzize okuwaayo ssaddaaka eri Mukama: mwetukuze mujje nange tugende ku ssaddaaka. N'atukuza Yese ne batabani be n'abayita okujja ku ssaddaaka.
6 Awo olwatuuka nga batuuse n'atunuulira Eriyaabu n'ayogera nti Mazima Mukama gw'afukako amafuta ali mu maaso ge.
7 Naye Mukama n'agamba Samwiri nti Totunuulira maaso ge newakubadde embala Ye bw'eri empanvu; kubanga mugaanyi: kubanga Mukama talaba ng'abantu bwe balaba; kubanga abantu batunuulira okufaanana okw'okungulu, naye Mukama atunuulira mutima.
8 Awo Yese n’alyoka ayita Abinadaabu n'amuyisa mu maaso ga Samwiri. N'ayogera nti So n'oyo Mukama tamulonze.
9 Awo Yese n'ayisaawo Samma. N'ayogera nti So n'oyo Mukama tamulonze.
10 Yese n'ayisa mu maaso ga Samwiri musanvu ku batabani be. Samwiri n'agamba Yese nti Mukama talonze abo.
11 Samwiri n'agamba Yese nti Abaana bo bonna bali wano? N'ayogera nti Ekyasigaddeyo omuto, era, laba, alunda endiga. Samwiri n'agamba Yese nti Tuma bamukime: kubanga tetuutuule okutuusa lw'anajja eno.
12 N'atuma n'amuyingiza. Era yali mumyufu n'amaaso ge nga malungi era eyeegombebwa okutunuulirwa. Mukama n'ayogera nti Golokoka omufukeko amafuta: kubanga ye wuuyo.
13 Awo Samwiri n'alyoka addira ejjembe ery'amafuta, n'amufukako amafuta wakati mu baganda be: omwoyo gwa Mukama ne gujja ku Dawudi n'amaanyi okuva ku lunaku olwo n'okweyongerayo. Awo Samwiri n'agolokoka n'agenda e Laama.
14 Awo omwoyo gwa Mukama gwali guvudde ku Sawulo, n'omuzimu omubi ogwava eri Mukama ne gumunakuwaza.
15 Awo abaddu ba Sawulo ne bamugamba nti Laba nno; omuzimu omubi oguva eri Katonda gukunakuwaza.
16 Mukama waffe alagire kaakano abaddu bo, abali mu maaso go, okunoonya omusajja omukubi w'ennanga ow’amagezi: awo olunaatunkanga omuzimu omubi oguva eri Katonda bwe gunaabanga ku ggwe, kale anaakubanga ennanga n'engalo ze naawe oliwona.
17 Sawulo n'agamba abaddu be nti Mundabire nno omusajja ayinza okukuba obulungi mumundeetere.
18 Awo omu ku balenzi n'addamu n'ayogera nti Laba, nalaba mutabani wa Yese Omubesirekemu, omukubi w'ennanga ow'amagezi, era omusajja ow'amaanyi omuzira, era omulwanyi, era omutegeevu okwogera, era omuntu omulungi, ne Mukama ali naye.
19 Sawulo kyeyava atumira Yese ababaka n'ayogera nti Mpeereza Dawudi mutabani wo ali n'endiga.
20 Yese n'addira endogoyi n'agitikka emigaati n'ekita eky'omwenge n'omwana gw'embuzi, n'abiweereza Sawulo mu mukono gwa Dawudi mutabani we.
21 Awo Dawudi n’ajja eri Sawulo n'ayimirira mu maaso ge: n'amwagala nnyo; n'atwalanga ebyokulwanyisa bye:
22 Sawulo n'atumira Yese ng'ayogera nti Nkwegayiridde Dawudi ayimirirenga mu maaso gange; kubanga aganze mu maaso gange.
23 Awo olwatuukanga omuzimu omubi ogwava eri Katonda bwe gwabanga ku Sawulo, Dawudi n'addiranga ennanga ye n'akuba n’engalo ze: awo Sawulo n'aweeranga n'awona, omuzimu omubi ne gumuvaako.


c: text/html

text:
OKUSINZIIRA ku bintu ebikolebwa poliisi yaffe tulinga abatalina kitongole kino oba nga tukissaamu abantu abatatendekeddwa bulungi.
Omuntu akulira poliisi tukitwala nti y’aba asinga obumanyi mu kitongole ekyo wabula kyanneewuunyisizza atwala poliisi y’e Kireka, Ronald Mugabi eyabadde agezaako okukkakkanya abantu abaabadde bakola effujjo okubattamu omuntu.
Siraba nsonga lwaki poliisi ekozesa emmundu mu kukkakkanya abantu abatalina mmundu.
Waliwo amasasi ag’ekipiira n’omukka ogubalagala bye mulina okukozesa nga mugenze mu bantu abeegugunga.
Singa biba tebiriiwo mugezeeko okutegeeza Gavumenti baddemu okubitumya mube bulindaala mu mulimu gwammwe.
Waliwo abaserikale ba poliisi abazze bakuba abantu amasasi mu butanwa. Nsaba poliisi mugiwe emisomo bijjukanye ku ngeri gye balina okukolamu emirimu gyabwe nga tebatuusizzabisago ku bantu.
Singa kiba kizibu okulwanyisa omuze gw’okukozesa obubi emmundu muzibaggyireko ddala okwewala ensobi eziyinza okugwaawo.
Mugabi alina okubonerezebwa n’abalala bamulabireko emmundu batandike okuzikozesa obulungi.
James Sentamu,
Bweyogerere.

robotstxt: allowed

filter: keep


text:
Ebintu bingi ebiwangaaza omukwano ate n’ebigutabangula. Era bingi ebiyamba abagaalana okwewala obutabanguko mu maka nga n’ebimu mwe muli okukwata obulungi munno, enjogera, obuyonjo n’ebirala.
Mu pulogulaamu y’Akasaale k’omukwano ebeerawo buli Ssande ku Bukedde Ttivvi bassenga Halima Namakula, Annet Nandujja ne kkojja Abbey Kabanda baakubaganyizza ebirowoozo ku biwangaaza n’okutta omukwano.
Nandujja yagambye nti obutabanguko mu maka si kintu kyangu kya kwewala naye nga musobola okubwewala nga muteeseganya ku buli nsobi nga mwe muli enjogera ennungi.
Kyokka Kabanda yayongeddeko nti obuyonjo kintu kikulu nnyo eri abafumbo era bangi obutafaayo bubaleetedde okuddusa abasajja mu maka kuba omuntu omucaafu tabeereka naye.
Yawumbyewumbye ng’agamba nti wadde abasajja beetaaga okuyiiyiza bakyala baabwe, naye n’abakazi balina okukimanya nti abasajja nabo beetaaga okubayiiyiza.


text:
Bya SARAH ZAWEDDE
KALANZI musuubuzi mu Kikuubo ng’akolagana n’abagagga bangi mu kuddukkanya bizinensi ze.
Ku lunaku lwe yakoledde mutabani we akagaba k’okumukulisa emisomo naye lwe yasazeewo okuyingira amaka ge e Lubowa g’agamba nti agasaasaanyizzako obukadde 177.
Byonna byatuseeko agamba babikoze ne mukyala we bwe baakamala emyaka 23 era banaatera okukola ekijaguzo ky’e 25 mu bufumbo obutukuvu.
Agamba nti ekimuleetedde okugaggawala gwe mukisa Katonda gw’akusaaako.
“Bw’oba n’omukisa gwa Katonda mu byenfuna gattako okusaba buli ky’okwattako mu byobusuubuzi kitambule gy’oba olaga oba olabayo.
Enkolagana ennungi n’abantu nakyo kituyambye okuyitimuka mu mirimu gyaffe. Buli muntu njogera naye era ne mmutwalira mu ddala lya limu ne tukolagana mu mirimu egy’enjawulo.
Ye Omulabirizi eyawummula eyawummula Samuel Balagadde Ssekadde akuutidde mutabani w’omugagga Steven Kalanzi okukola amangu emikolo emirala egimwetaagisa okufuuka omusajja nga bukyali kuba ssente w’eri n’oluggya lugazi olwetaaga emikolo emirala.
Omugagga Gaster Ntake ng’atudde ne mukyalawe
“Nze nagatta nnyoko ne kitaawo mu bufumbo obutukuvu. Kati gira oyanguye ebintu naawe nkukoleko nga nky-aliwo. Oluggya luuluno lunene bulungi luyoya mikolo mirala,” bwatyo Omulabirizi Ssekadde bwe yagambye.
Yabadde ku kabaga omugagga Steven Kalanzi keyakoledde mutabaniwe Steven Ssewanyana ng’amwebaza okumaliriza emisomo n’aleeta diguli. Ku mukolo guno Kalanzi yayingidde amakaage ge yazimbye e Lubowa.
Kalanzi yagambye nti ewaabwe ebadde teri diguli era mutabani we gy’aleese agyenyumirizaamu. “Essanyu lye nnina eri mutabani wange lingi kuba diguli gy’atuleetedde eringa zaabu awaka. Mutabani weebale obutuyiwa kuba bangi babasaasaanyizaako ssente kyokka nga tebasoma awo ne bonoona ssente za bazadde be,” bwe yategee-zezza.
Yasitudde abagagga bangi okuva mu kibiina kyabwe ekya Tuli bumu Club ng’abamu bazze ne bakyala baabwe.
Omugenyi omukulu ku mukolo guno yabadde Omubaka Ken Lukyamuzi eyasabye abaatikkiddwa okwongera okusoma kubanga Buganda eri mu kusoomoozebwa nga yeetaaga abasomye bangi okunnyulukuka mu mbeera gy’erimu.
Omulabirizi eyawummula Mutebi ng’abuulirira Ssewanyana ku mukolo
Rev. Wilson Mutebi ow’e Mityana ye yakulidde emikolo gy’okusaba n’okusembera.
Omukolo gwabaddeko abayimbi nga Dan Mugula eyayimbye oluyimba lw’Abagagga, Firida, Judith Babirye n’omuyaaye Ganja.


text:
Bya Musasi Waffe
LINO eggwanga lya ngeri nga siiti. Omuwala bw’aba agenda okufumbirwa, omulenzi amutwala amumanya kw’olwo ate bw’agezaako okuwalira kifuba kye kikola. Abazadde b’omulenzi bwe balaba aomuwala bateesa ne bazadde be ne basasula ente, embuzi oba ehhamiya eziba zibasaliddwa olwo ne balagaana olunaku lw’okutwala omuwala.
Kw’olo bamuwunda olwo abavubuka ababagalidde emiggo nga n’omugole omusajja abaako bajja ku buko okubawa mukyala waabwe olwo ne balyoka baggyayo n’ag’omu buto okumuggya ku bazadde be era abamu bagezaako okulwana kumpi kukuuka jjembe kyokka gye biggweera nga bamututte.
Omusajja nga yeebagazze omuwala okumutwala mu ddya wadde ng’agezaako okuwalira. Ku kkono ye nnyina amusindiikiriza bamutwale.
Ekibaleeta ku buko n’emiggo kwe kutangira abavubuka b’oku kyalo abayinza okubalemesa okutwala omuwala era babeera bakambwe bazibu.
Abawala bangi bagenda bakaaba kubanga gye baba babatwala guba mulundi gwabwe okubeera n’abantu abo ate bangi tebaweza myaka 15 era nga mbeerera.
Omuwala nga bamusinzizza amaanyi abaamunoye bamukunguzza wadde agenda akaaba.
Bano ba ggwanga lya Pokot mu Kenya kyokka nga ne mu Uganda mwe bali. Ebirala bye bakola ku bawala bano kwe kubakomola nga baweza emyaka nga mwenda n’okubakuula erimu ku mannya ag’awansi nga bino byonna bikolebwa kulaga bubalagavu bwa muwala.
Omuwala ng’alwana obutamuggya mu maka ga nnyina ne kitaawe.


text:
Bya Mumansa
Bwe bakugambanga nti amagezi gakwesibye ng’oyo agoba omukazi addeyo gye yasuze, tolowoozanga nti bakuvumye buvumi, kubanga ddala awo gaba gakwesibye.
Bwe batyo n’abekibiina kya FDC bwe banaagobaganya omukungu waabwe Salaam Musumba addeyo ewa Museveni mu NRM e Roma ewa Paapa Francis gye yasuze, awo nabo amagezi ganaaba gatuuse okubeesiba.
Nnyabo Musumba eyasuze mu bitiibwa ate n’ekitanda ng’ali ku kya mazongoto yeejabaata, kati oyo bw’omugoba okuddayo gye yasuze afiirwa ki? Ekyo si kye bayita okugobera omunya mu ssubi?
Ye ani atakimanyi nti n’okugulu kwa Salaam okumu kuli mu NRM gye kusambagalira? Ani atakimanyi nti Moses Musumba bba Salaam ali mu NRM? Kati bw’omugobaganya amagulu gombi n’agazza eyo bba gy’ali oba tomuwonnyezza okutta aga naaga, ng’alinnye eno n’eri nga atalina kasengejja?
Sso nno ng’ekyo kikyali kituuza butuuza ku ludda lwa FDC. Salaam yawerekedde buwerekezi ku Pulezidenti Museveni ng’agenda e Roma okusaba Paapa ajje akyalire Uganda, naye ate watya singa Museveni alisitukira ne mu Mugisha Muntu yennyini n’amuyita agende e Ntebe baanirize Paapa, olwo Mugisha aligaana? Tokimanyi nti abo bonna Museveni yeddizza bantu be?
Tutuuse era okwawula ensonga z’eggwanga okuziggya mu njawukana z’ebibiina. Newankubadde ku luno Musumba yabadde omu okuva mu FDC ate era nga ssentebe wa disitulikiti y’e Kamuli, eyawerekedde ku Museveni, naye ekyo kikyali kituuza butuuza.
Kiriba kyakitiibwa nnyo ku lw’eggwanga singa Museveni alikulembera abakulembeze n’abantu ab’ebibiina byonna, okwaniriza Paapa Francis gwe yayise.
Era awo ne Ddwaddwaddwa Mumansa w’akikinalira n’abuuza ; Mulikomya ddi okukuba emimiro n’okukaaba amanakunaku nti babalyako ebintu? Lwaki Salaam Musumba owa FDC tagenda ne Museveni e Roma ewa Paapa naye n’alya ku bintu?
Aba FDC lwaki nabo tebeeyagalirako mu nsimbi za muwi wa musolo nga bannaabwe aba Muvumenti!
Bagundi muve mu by’okwekubagiza n’okukaaba ttwaawa nga muwoza “ebibiina byaffe omusajja abifumiseemu agatuli.” We musobola okutambulira awamu ng’eggwanga musituke mutambule.
Bwe wabaawo n’ebyokulya nga Musumba bye yalidde n’aba NRM e Roma nabyo mugende mubirye mwenna muli bantu ba ggwanga!


text:
Bya MADINAH NALWANGA
NGA September 3, 2014, yaaya Phionah Aketch nga yava Nagulu mu nkambi ya poliisi ewa ssenga we (Florence Adong), yatugumbula bbebi w’omukozi wa MTN Andrew Muinde.
Omukozi yaleka omwana Phoebe Kasyoke ow’emyaka ebiri, mu ntebe nga mufu nadduka nga kiteeberezebwa nti yali amaze okumutuga.
Omusango gwaloopebwa ku poliisi e Kakajjo ku fayiro SD: REF25/03/09/2014, poliisi n’ekola ogwayo n’enoonya ssenga wa yaaya okutuusa bwe yamukwata, era enkeera naye n’akwatibwa.
Okusinziira ku Richard Kasule, atwala poliisi y’e Kakajjo, Aketch yatwalibwa Nagulu mu Remand Home gye basibira abaana abatanneetuuka kubanga yali taweza myaka 18.
Kasule akubirizza abakozesa okuleetanga ab’ehhanda zaabwe be babeera babakuumira abaana awaka oba basalewo ku ssente (omulimu) n’omwana ekisinga kubanga bafuna emisango mingi nnyo egikwatagana ne ba ‘hawusigaalo’ ku nsonga z’obubbi, okutulugunya abaana wamu n’okubabba.
Ye amyuka ssentebe w’e Kakajjo, Rehema Mubiru ategeezezza nti ensonga zino ez’omukozi w’awaka okutta omwana, poliisi yaziyingiramu butereevu era kati bo ng’ab’akakiiko, tebamanyi byaddirira era ne bazadde b’omwana tebaatuukayo.
Agamba nti bahawusigaalo abamu balabika balina ekikyamu ku bwongo nga bakozesa ebiragalalagala ne bakola abaana be babeera bazze okukuuma ebikyamu kubanga ebikolwa ebimu ng’okutta, okulinnya omwana mu kifuba n’ebiralala, omuntumulamu tasobola kubikola.
Aketch, eyatuga omwana.
Mubiru alabudde abakozesa abakozi bamalenga kubanoonyerezaako nnyo kubanga abamu bakola lwa kwagala ssente naye ng’omutima ogukola tuguliimu.
Ronald Kasoma, omutuuze ku kitundu agambye nti abakozesa abamu nabo beekebere naddala abakyala kubanga waliwo abatulugunya abakozi nabo oluvaawo obusungu ne babumalira ku baana baabwe bebabeera babalekedde.
Omu ku batuuze b’e Bweyogerere, Mohammed Mpoya agamba nti: Okuleeta omukozi awaka kyetaaga n’omala kumulondoola bwe kiba kyetaagisa n’obuuzaako ne kubaliraanwa n’ozuula kiki omuntu oyo ky’ali kubanga bangi bakulira mu mbeera ya kutulugunyizibwa era olutuuka okumukozesa gwegwo omutima naye gw’ajja okulaga omwana.
Ye Rason David agamba nti: Nsaba Gavumenti eteekewo emitendera omuntu gy’alina okufuukiramu hawusigaalo, ng’alina kumala kutendekebwa bulungi era nga balina okuweebwa amateeka agabafuga era ng’omuntu yenna okusangibwa ne hawusigaalo atali mutendeke oba omuto, avunaanibwe.
OMULALA YABBA OMWANA
Nga February 5, 2014 era yaaya, eyategeerekako erya Aisha, yabba omwana Kenneth Kizito, ow’emyaka esatu, ku bakama be e Bweyogerere n’agenda naye.
Oluvannyuma nga bamaze okumukuba mu mawulire ga Bukedde, omwana yamusuula mu kibira e Jinja ku kyalo Lubaga okumpi ne ‘Delter’ ku luguudo oludda e Iganga.
Ssentebe w’ekitundu ekyo ye yakubira bazadde be essimu oluvannyuma lw’okulanga ennyo ng’amuloze mu kibira era yasangibwa engalo zonna baazisalaasala.
Laba wano ebirala ku musango guno;
Omukozi w’awaka asse omwana wa mukama we
Ab’ebibiina by’obwannakyewa beesambye omukozi
AB’EBIBIINA by’Obwannakyewa naddala ebirwanirira abakyala, n’eddembe ly’abakozi beesambye omuwala Jolly Tumuhiirwe eyabuzeeko katono okutta omwana ow’emyaka ebiri gw’abadde alabirira.
Akulira ekibiina kya Federation of Uganda Women Lawyers (FIDA), Eunice Musiime yagambye nti ng’abakyala bannamateeka bavumirira ebikolwa bya Tumuhiirwe bye yakoze ku mwana ebbujje.
Muky. Musiime yagambye nti FIDA terina nteekateeka yonna kuwolereza muwala oyo kubanga ettima lye yayolesezza ku mwana musango gwa nnaggomola era basaba amateeka gagobererwe mu bulambulukufu bwago.
Yagambye nti nga FIDA, batunuulidde omwana eyatulugunyiziddwa okulaba nti ayambibwa okufuna okulamulwa so si mukozi eyamutulugunyizza.
Omukungu mu kibiina kya Platform for Labour Action (PLA), Isaac Arinaitwe yagambye nti ekibiina kyabwe kirwanirira eddembe ly’abakozi abatulugunyizibwa so si abakozi abatulugunya abantu abalala.
“PLA terina nteekateeka yonna ya kuwolereza Tumuhiirwe”, Arinaitwe bwe yategeezezza n’annyonnyola nti okusooka baali bayingidde mu nsonga za Tumuhiirwe kubanga yali yeekubidde enduulu nti bakama be baabadde bamugobye ku mulimu nga tebamusasudde kyokka bwe baategedde ebikolobero bye ne bamuvaamu.
Ekibiina ky’ensi yonna ekirwanirira eddembe ly’obaana, ekya UNICEF kyafulumizzaawo ekiwandiiko eggulo nga kivumirira ettima lya Hawusigaalo Tumuhiirwe ku mwana Arnella.
Akulira UNICEF mu Uganda, Aida Girma yagambye nti akatambi akalaga Tumuhiirwe ng’atulugunya omwana keesisiwaza n’agamba nti ebikolwa eby’ettemu n’ettima ku baana bya bumenyi bw’amateeka era nga UNICEF ebivumirira.
Ekibiina ky’eddembe ly’obuntu mu ggwanga ekya, Uganda Human Rights Commission (UHRC) nakyo kyavumiridde Tumuhiirwe olw’okutyoboola eddembe ly’omwana.
Akola nga ssentebe wa UHRC, Kamisona Agaba Maguru yagambye nti tebalina ntegeka yonna kuwa Tumuhiirwe bannamateeka kumuwolereza wabula bajja kuyambako ku ludda lw’omwana okulaba nti afuna okulamulwa okutuufu.


text:
Bya Bya BENJAMIN SSEBAGGALA NE JOSEPH MAKUMBI
AKATAMBI akalaga omukozi atulugunya omwana, Poliisi ekatutte mu bakugu mu bya tekinologiya okukakasa obutuufu bwako bawe lipooti.
Okusinziira ku mwogezi wa poliisi mu ggwanga, Fred Enanga, abakugu mu kitongole kya tekinologiya mu poliisi baatandise dda okwekenneenya akatambi kano okulaba nga tekaliimu bituli, byayongerwamu era nga ddala ke katuufu olwo bakatwale mu kkooti ng’obumu ku bujulizi obulumiriza Tumuhiirwe.
Omwana Aleena Kamanzi (ku kkono) baamuzzizzaayo e Mulago abasawo bongere okumwekebejja, poliisi esinziireko okukyusa omusango gwe baggula ku Tumuhiirwe asuubirwa mu kkooti nga December 8, 2014.
Laba ne bino;
Omukozi naye alulojja; Kayihura alagidde okumuggya e Luzira
Minisita ayingidde mu by’omukozi eyatulugunyizza omwana
Omukozi w’awaka asse omwana wa mukama we
‘Nange omukozi yanzitira omwana wa myaka ebiri’
MUNNAMATEEKA OMULALA AZZE
Munnamateeka Joweria Nakyeyune agamba nti, “Olwalabye akatambi ako, nasoose ne nkaaba kubanga kabi nnyo era ekikolwa ffenna tukivumirira ate bwe nnakkakkana ne nnyambala ekkooti endala nga munnamateeka era hhenda kwegatta ku munnamateeka Ladislous Rwakafuzi okuwolereza Tumuhiirwe.
Bye nnawandiise birabika byanyiizizza bangi era baawandiise nga banvumye kyokka kyannyambye okutegeera endowooza z’abantu era nazzeemu okwambala ekkooti eya Joweria ne nziramu okuwandiika nga nneetonda kuba kyankutteko ng’omuntu.
Kkooti bw’eba esala omusango, esooka kuwuliriza njuyi zombi, teyinza kulaba katambi nga bwe kaabadde n’esalira omukozi omusango. Sigamba nti kye yakoze kirungi kyokka naye yeetaaga okuwuliriza kubanga abakozi bangi be ndabye bayisibwa bubi n’abamu bakama baabwe abasajja babakozesa.
Ffenna tukulidde ku bakozi era maama yatutwalanga ku ssomero ate n’adda wabbali n’ayogerako n’omukyala atulabirira, ekiraga obuvunaanyizibwa kubanga yali ayagala atuyise bulungi.
Nneewuunyizza okuwulira taata w’omwana ng’agamba nti omukozi yali tamumanyi yali yaakamalawo ennaku 26 zokka. Omuntu gw’otomanyi omulekera otya omwana asiibe naye! Abazadde tusaana okwetunulamu.
Bamaama twerabidde omulimu gwaffe, tusudde obuvunaanyizibwa bwaffe n’abamu bayisa bubi abakozi. Ssinga ompitako n’onninnya akagere naye nga sisobola kukuddiza, bwe nnaasanga omwana wo, nange siimukube engolo? Omuwala ono baamuteeka mu kkomera kyokka ffe ng’abakkiriza, tetuyinza kugenda mu maaso na kumukomerera wabula okulaba engeri gy’ayinza okuyambibwa okukyusa obulamu.
SAUDI ARABIA EneeSAZAAMU KONTULAKITI ZA BANNAYUGANDA
Abakungu ku kitebe kya Saudi Arabia olwafunye akatambi ne bakaweereza ewaabwe okulabula kkampuni ezigabira Bannayuganda emirimu gy’obwayaaya babeegendereze era omukungu Haza Al-Otaibi yalabudde kkkampuni z’ewaabwe nti okubawa emirimu bakikola ku lwabwe.
Kino we kijjidde nga waliwo kkampuni eyaakamala okuteeka omukono ku ndagaano ne minisitule y’ebyemirimu ng’eyagala abakozi b’awaka 400 ne baddereeva 100 naye babongeddeko obukwakkulizo okubatwala nga bagamba nti Uganda ne Saudi Arabia zirina kusooka kukola ndagaano.


text:
Chapter 4
1 Awo abalabe ba Yuda ne Benyamini bwe baawulira ng'abaana b'obusibe bazimbira yeekaalu Mukama Katonda wa Isiraeri;
2 ne balyoka basemberera Zerubbaberi, n'emitwe gy'ennyumba za bakitaabwe ne babagamba nti Ka tuzimbire wamu nammwe: kubanga tunoonya Katonda wammwe era nga nammwe; era tuwaayo ssaddaaka eri ye okuva ku mirembe gya Esaludaddoni kabaka w'e Bwasuli eyatulinnyisa wano.
3 Naye Zerubbaberi ne Yesuwa n'emitwe gy'ennyumba za bakitaabwe eza Isiraeri abalala ne babagamba nti Temulina kigambo naffe okuzimba ennyumba eri Katonda waffe; naye ffe fekka wamu tulizimba eri Mukama Katonda wa Isiraeri nga kabaka Kuulo Kabaka w'e Buperusi bwe yatulagira.
4 Awo abantu ab'omu nsi ne banafuya emikono gy'abantu ba Yuda ne babateganya mu kuzimba,
5 ne bagulirira ab'okusala amagezi okubaziyiza okutta okuteesa kwabwe emirembe gyonna egya Kuulo kabaka w'e Buperusi okutuusa Daliyo kabaka w'e Buperusi lwe yalya obwakabaka.
6 Ne ku mirembe gya Akaswero nga kyajje alye obwakabaka ne bawandiika okuloopa abaali mu Yuda ne Yerusaalemi.
7 Ku mirembe gya Alutagizerugizi Bisulamu n'awandiika ne Misuledasi ne Tabeeri ne banne abalala eri Alutagizerugizi kabaka w'e Buperusi: era ebbaluwa yawandiikirwa mu nnukuta ez'e Kisuuli, ne mu lulimi Olusuuli.
8 Lekumu ow’essaza ne Simusaayi omuwandiisi ne bawandiika ebbaluwa eri Alutagizerugizi kabaka okuloopa Yerusaalemi bwe bati:
9 awo Lekumu owessaza ne Simusaayi omuwandiisi ne bannaabwe abalala ne bawandiika; Abadinayi n'Abafalasasuki n'Abataluperi n'Abafalusi n'Abalukevi n'Abababulooni n'Abasusanuki n'Abadekayi n'Abaweramu,
10 n’amawanga gonna amalala Osunappali omukulu ow'ekitiibwa ge yasomosa n'ateeka mu kibuga ky'e Samaliya ne mu nsi endala eri emitala w'omugga, n'ebirala bwe bityo.
11 Ebbaluwa eno eggiddwa mu bbaluwa gye baaweereza Alutagizerugizi kabaka; Abaddu bo abasajja abali emitala w'omugga n'ebirala bwe bityo.
12 Kabaka ategeere nga Abayudaaya abaava gy'oli ne bambuka batuuse gye tuli e Yerusaalemi; bazimba ekibuga ekyo ekijeemu ekibi, era bamaze bbugwe, era bamaze okuddaabiriza emisingi.
13 Kabaka nno ategeere ekibuga ekyo bwe kirizimbibwa ne bbugwe bw'aliggwa okukola, nga tebaliwa musolo, ebisalibwa, newakubadde empooza, kale enkomerero bakabaka balifiirwa.
14 Kale kubanga tulya omunnyo ogw'omu lubiri, so tetugwana kulaba kabaka ng'anyoomebwa, kyetwava tutuma ne tutegeeza kabaka;
15 banoonye mu kitabo eky'okujjukiza ekya bajjajjaabo: bw'otyo bw'olisanga mu kitabo eky'okujjukiza, n'otegeera ng'ekibuga ekyo kibuga kijeemu, era nga kyonoona bakabaka n'amasaza era nga baajeemyanga abantu mu ekyo mu biro eby'edda: ekibuga ekyo kyekyava kizikirizibwa.
16 Tutegeeza kabaka, ekibuga ekyo bwe kirizimbibwa ne bbugwe bw'aliggwa okukola, nga olw'ekyo toliba na kitundu emitala w'omugga.
17 Awo kabaka n'atumira Lekumu owessaza ne Simusaayi omuwandiisi ne bannaabwe abalala abaali mu Samaliya ne mu nsi endala eri emitala w'omugga n'addamu nti Emirembe n'ebirala bwe bityo.
18 Ebbaluwa gye mwatuweereza esomeddwa mu maaso gange ne ngitegeera.
19 Ne nteeka etteeka, ne banoonya, era balabye ng'ekibuga ekyo okuva mu biro eby'edda kyasaliranga bakabaka enkwe, n'obujeemu n'ekyejo byakolerwanga omwo.
20 Era waabangawo bakabaka ab'amaanyi abaakulira Yerusaalemi abaafuganga ensi yonna eri emitala w'omugga: era baaweebwanga omusolo, ebisalibwa, n'empooza.
21 Muteeke nno etteeka abasajja bano balekere awo, ekibuga ekyo kireme okuzimbibwa okutuusa lwe nditeeka etteeka eddala.
22 Era mwekuume muleme okutenguwa mu kino: akabi kandikulidde ki bakabaka ne bafiirwa?
23 Awo ebbaluwa eggiddwa mu bbaluwa ya kabaka Alutagizerugizi bwe yasomerwa mu maaso ga Lekumu ne Simusaayi omuwandiisi ne bannaabwe, ne balyoka banguwa ne bagenda e Yerusaalemi eri Abayudaaya, ne babalekesaayo n'amaanyi n'amawaggali.
24 Awo omulimu ogw'omu nnyumba ya Katonda eri mu Yerusaalemi ne gulekebwayo; gwalekebwayo okutuusa omwaka ogw'okubiri ogw'okufuga kwa Daliyo kabaka We Buperusi.


text:
Yobu
Chapter 23
1 Awo Yobu n'addamu n'ayogera nti
2 Ne leero okwemulugunya kwange Okukubibwa kwange kusinga okusinda kwange obuzito.
3 Singa mmanyi gye nnyinza okumulabira, Singa nnyinza okutuuka n'awali entebe ye!
4 Nandiriraanyizza ensonga yange mu maaso ge, Ne njijuza akamwa kange ensonga.
5 Nandimanye ebigambo bye yandinzizeemu, Ne ntegeera bye yandiŋŋambye.
6 Yandinnyombesezza olw'obukulu bw'obuyinza bwe? Nedda, naye yandinzisizzaako omwoyo.
7 Eyo ab'amazima bandiyinzizza okuwoza naye; Bwe nnandiwonyezebbwa bwe ntyo ennaku zonna eri omulamuzi wange.
8 Laba, ntambula mu maaso, naye ye nga taliiyo; Ne ntambula ennyuma, naye ne ssiyinza kumulaba:
9 Ku mukono ogwa kkono, bw'akola omulimu, naye ne ssiyinza kumulaba: Yeekweka ku mukono ogwa ddyo n'okulaba ne ssiyinza kumulaba:
10 Naye amanyi ekkubo lye nkwata; Bw'alimala okunkema, ndivaamu nga zaabu.
11 Okugulu kwange kwasimbira ddala mu bigere bye; Ekkubo lye nalikwata ne ssikyama.
12 Siddanga nnyuma okuva mu kiragiro eky'emimwa gye; Natereka ebigambo eby'akamwa ke okusinga emmere yange eŋŋwanira.
13 Naye ye alowooza bumu, era ani ayinza okumukyusa? Era emmeeme ye kye yeegomba ekyo ky'akola.
14 Kubanga atuukiriza ekyo ekyanteekerwawo: N'ebingi ebiri bwe bityo biri naye.
15 Kyenva neeraliikirira ye okubaawo; Bwe ndowooza mmutya.
16 Kubanga Katonda azirisiza omutima gwange. Era Omuyinza w'ebintu byonna anteganyizza:
17 Kubanga saazikirizibwa okusooka ekizikiza, So teyabikka ku kizikiza ekikutte eri amaaso gange.


text:
ABOOLUGANDA balwanidde omulambo gwa kitaabwe ng’abaasiramuka bagamba nti balina kumuziika mu limbo ate abatali Basiraamu nga bagamba nti balina kumuziika ku kiggya kya famire.
Olutalo luno lwabadde mu maka ga Paul Ryamugwisa, 93, nga w’afiiridde abadde yasiramuka nga ye Ibrahim ng’abeera mu Kinyarwanda zooni e Kiwaatule mu divizoni y’e Nakawa.
Abaana abaasiramuka nga bakulembeddwaamu Abdullulaham Kiregga, Faridah Kambunda n’abalala bwe baasitudde Bamasheikh babayambeko okulemesa bannaabwe Abakrisitaayo eddiini kitaabwe gye yali asoma emabega okuziika omugenzi mu nziika y’Ekikrisitaayo.
Olutalo luno, lwatandise mu kiro ekyakeesezza Ssande ne basooka batuuza enkiiko kyokka ne we bwakeeredde ku makya nga tewali kalungi kazivuddemu ne batandika okulwanagana ekyawalirizza poliisi y’e Kiwaatule ng’ekulembeddwaamu agikulira, Michael Kasigire okubiyingiramu.


text:
EMIRUNDI egisinga abakazi batunuulira nnyo emize gy’abasajja ne balowooza nti osanga mu bo temuli bazibu abatasaana kuwasa. Ebimu ku bika by’abakazi abazibu era omusajja b’atandiwasizza mulimu:
1 Eyeerowoozaako yekka. Abakazi bangi abalina ekizibu kino. Mu buli kimu basooka kwerowoozaako. Ow’ekika kino bw’omuwasa era ne mu bufumbo ajja kukulembeza ekimuyamba nga ye, sso ng’obufumbo buli omu alina okuyamba munne musobole okubaawo.
2 Abeetwala nga be bafuga awaka. Omusajja y’aba omukulembeze awaka, era omukazi ne bw’ayambala empale tekitegeeza nti y’afuuse omusajja. Abakazi abeetwala okuba babboosi awaka bamalako emirembe kuba batuuka n’okulengezza abasajja. Ow’ekika kino bw’asanga omusajja akkiririza ennyo mu buwangwa n’ennono tebayinza kukwatagana.
3 Omwenzi. Bw’okwana omukazi ng’alina omusajja, n’akkiriza okukuganza, ne bw’onoomuwasa manya nti ajja kuganza abalala. N’olwekyo bw’omutwala teweeyibaala.
4 Atayagala kukwata ku nnusu ye. Ensonga y’ensimbi mu bufumbo nkulu nnyo kuba singa tegonjoolwa mangu eyinza okuvaako amaka okusasika. Ekirala omukazi atalina wadde ekuba ennyonyi ate nga n’eby’okukola tabyagala, naye bw’omutwala olina kwesiba bbiri kuba ayinza okukussa obwavu. Ate bw’asangibwa ng’ayagala okwejalabya gujabagira.
5 Ayagala okucakala ennyo. Bw’olaba omuwala nga tagwa kucakala, tolowooza nti bw’onoomuwasa n’omuteeka awaka nti kijja kumulemesa okugenda mu ndongo. Bw’aba ayagala okucakala ennyo era mujja kugugulana naye, okuggyako nga naawe osangiddwa ng’onyumirwa nnyo okucakala, muleke.


text:
Bya MARTIN NDIJJO NEJOSEPH MAKUMBI
LABA jjaamu wa Kampala watutuusiza!
Jjaamu kye kimu ku bizibu ebikyabobbya Bannakampala omutwe.
Abantu abamu ne batuuka n’okwenyiwa ekibuga ky’eggwanga ekikulu.
Buli ku makya abantu abangi ekibuga bakiyingira balajaana olwajjaamu abaleetera okukeerewa ku mirimu ate bwe ziwera ssaawa 11:00 ez’akawungeezi emitima ne giddamu okubewaanika ng’abalina ebidduka beebuuza waakuyita okudda eka ate abalinnya takisi balowooza ku budde bwe bagenda okumala ku nguudo .
Wadde aba KCCA bagezezzako okulwanyisa omugotteko gw’ebidduka mu Kampala, bamenya n’okugaziya enguudo wamu n’okukola agamu ku makubo agabadde mu mbeera embi nga bayambibwako n’ebintongole ebirala nga poliisi ebibeera ku nguudo okulaba ng’abantu n’emmotoka zitambula bulungi.
Bano bakyalina omulimu munene olw’akalippagano k’ebidduka akalemedde ku nguudo z’omu Kampala eziyingira n’ezifuluma nga Jinja Road, Ntebe Road, Bombo Road, Nateete n’enddala. Jjaamu ono avaako ebizibu bingi eri abantu
baabulijjo olwo abakedde n’essanyu ne batuuka okudda eka nga banyiivu.
OKUKONKOMALIRA KU NGUUDO
Buli lwe ziwera ssaawa 11:00 ez’akawungezi abantu abalinnya takisi ne kosita ng’emitima gibeewanika. olwa jjaamu ku nguudo.
Baddereeva abamu basalawo okusimba mmotoka ne bawummuliramu nga bwe balinda n’omugotteko gw’ebidduka okukendeera ku nguudo.
Ate abamu batya okutuuka mu ppaaka ne mu bitundu by’ekibuga ebimu olw’abasaabaze ababa babalindiridde ne bakonkomalira ku nguudo ne mu ppaaka ssaako okulwanira ezo mmotoka entono eziriwo
Wano aba takisi abamu bagufuula mugano okwongeza ebisale okugeza emisana w’otambulira 1,000/- akawungeezi oba ku makya basaba 1,500/- oba 2,000/- embeera eno y’evaako abantu abamu okubuukira mmotoka za kabangali, loole n’abamu
okwegayirira ab’obumotoka obutono okubatwalako ssaako okulinnya ‘bodaboda oba boda ggaali. Olw’obukoowu okuva ku mirimu ssaako okuyimira okumala ebbanga nga balindiridde mmotoka kivaako abantu abamu okwetamwa ekibuga n’abamu okuggyamu obulwadde n’abalala okuzirika.
Bano nga beesindika okulinnya mmotoka olw’ebbula lya takisi akawungeezi eriva ku jjaamu. Muno n'ababbi mwebakolera olukujjukujju okubba abantu.
OBUBBI
Abamenyi b’amateeka naddala ababbi mu bitundu ebimu beeyambisa embeera ya jjaamu okutuukiriza ebigendererwa byabwe.
Waliwo abavubuka abamanyi okubaza mmotoka bw’oba togisibye ne bagigula naddala mu jjaamu ne bakusikako ensawo, essimu, laputoopu n’ebintu by’omugaso ebirala ne babitwala. Waliwo abeefuula abasabiriza ku nguudo kyokka nga bakola kimu kya kubaza abatudde ku madirisa oba ebintu ebiri okumpi ne ddirisa okubinyakula.
OBUBENJE BWA BODABODA
Olw’akalippagano ate ng’ abantu abamu bali mu bwangu bangi basalawo okulinnya bodaboda ezaakazibwako erya ‘boda takisi’. Zino zisiweka abasaabaze abasuukka mw’omu kyokka nga zidduka kubanga baba ku mugano ng’ayagala okutuusa amangu batwala asobole okudda atwale n’abalala era embeera eno evuddeko obubenje bwa bodaboda ng’abagoba baazo nga bawaganya n’okuyita mu bifo ebikyamu. N’emisana bangi
bettanira bodaboda olwa jjaamu.
Mmotoka zifuna ebizibu. Mu jjaamu abavuzi b’emmotoka bangi bafuniddemu ebizibu omuli okukola obubenje nga bakooye, mmotoka ezimu zigaana okusiba ate abalala amafuuta bateekamu ‘bwendo’ era olugwa mu jjaamu avugamu wano ne wali nga mmotoka esika.
POLIISI EYOGEDDE
Omwogezi wa poliisi mu Kampala n’emiriraano, Patrick Onyango agamba nti nga poliisi, egezezaako okulwanyisa ababbira mu kalippagano k’ebidduka n’okulaba ng’abantu batambula bulungi, bwe batadde abaserikale kumpi buli kafo akabeeramu akalippagano ne mu makoona mu Kampala n’emiriraano.
Onyango yagasseeko nti, kino baakikoze okulaba nga akalippagano k’ebidduka kaggwawo ku nguudo zonna
eziyingira n’okufuluma ekibuga.
Akalipagano k'ebidduka mu Kampala
Ku nsonga y’ababbira mu jjaamu, Onyango yategeezezza nti bano bamazeeko abasaabaze emirembe era bakoze ebikwekweto mu bitundu bya Kampala okuli Kibuye ne Nsambya ne bakwata abavubuka abawerako ababadde bateega abantu mu jjaamu ne bababbako obusawo, emikuufu, essimu n’ebirala.
“Tubamanyi bulungi ababba abantu mu jjaamu era ebikwekweto byaffe bikyagenda mu maaso mu kaseera katono tujja kuba tubamazeewo bonna.” Onyango bwe yagasseeko.
Abakyala nga basindika mmotoka eweddemu amafuta mu Kampala.
KCCA ereeta bbaasi ne tuleyini
OMWOGEZI wa KCCA, Peter Kaujju ategeezezza nti, pulaani yaabwe ey’okumalawo akalippagano k’ebidduka teri mu
Kampala wakati mwokka wabula mu kibuga wonna nga muno mwe muli okuleeta bbaasi ne tuleyini egenda okutandika okukola mu mwezi guno.
Agattako nti baatandika dda ku kaweefube ono era nga mu bye baasookerako mulimu okutereeza enguudo, okutereeza
Ekimu ku bibinja by'abavubuka abaakwatiddwa olw'okubba abantu mu jjaamu mu Kampala
entambula ey’olukale omuli bbaasi ne tuleyini egenda okuvanga e Namanve okutuuka ku kitebe ky’eggaali y’omukka mu Kampala wakati n’oluvannyuma bakwate ku luguudo lw’eggaali olugendaokudda e Kyengera ne Portbell.
“Tuleyini ne bbaasi bwe zinaaba zitandise okukola, tujja kuba tukendeezezza ku muwendo gw’emmotoka eziyingira mu
Kampala ne bodaboda nazo twaziwandiisa buli emu ne tugissa gy’erina okukolera era nga tuli mu nteekateeka okukakasa nti gye twabateeka gye bakolera.” Kaujju bwe yategeezezza.
Agattako nti, bakoze enguudo okwetooloola Kampala era mu bbanga ttono, ebyentambula bigenda kugojoolwa mu Kampala yenna


text:
1 Bassekabaka
Chapter 1
1 Awo kabaka Dawudi yali mukadde era ng'akootakoota; ne bamubikkako ebyambalo, naye n'atafuna lubugumu.
2 Abaddu be kyebaava bamugamba nti Banoonyeze mukama wange kabaka omuwala omuto atamanyi musajja: ayimirirenga mu maaso ga kabaka, amuweereze; era agalamirenga mu kifuba kyo, mukama wange kabaka afune olubugumu.
3 Awo ne banoonya omuwala omulungi okubuna ensalo zonna eza Isiraeri, ne balaba Abisaagi Omusunammu, ne bamuleetera kabaka.
4 Awo omuwala yali mulungi nnyo; n'aweerezanga kabaka n'amujjanjabanga; naye kabaka n'atamumanya.
5 Awo Adoniya mutabani wa Kaggisi ne yeegulumiza ng'ayogera nti Nze ndiba kabaka: ne yeetegekera amagaali n'abeebagala embalaasi, n'abasajja ataano okuddukiranga mu maaso ge.
6 So kitaawe yali tamunyiizanga n'akatono ng'ayogera nti Kiki ekikukozezza bw'otyo? era yali musajja mulungi nnyo; era ye yaddanga ku Abusaalomu.
7 N'ateesa ne Yowaabu mutabani wa Zeruyiya ne Abiyasaali kabona: abo ne bamugoberera; Adoniya ne bamuyamba.
8 Naye Zadooki kabona ne Benaya mutabani wa Yekoyaada ne Nasani nnabbi ne Simeeyi ne Leeyi n'abasajja ab'amaanyi aba Dawudi tebaali ne Adoniya.
9 Adoniya n'attira endiga n'ente n'ebya ssava awali ejjinja Zokeresi eririraanye e Enerogeri: n'ayita baganda be bonna abaana ba kabaka, n'abasajja ba Yuda bonna abaddu ba kabaka:
10 naye Nasani nnabbi ne Benaya n'abasajja ab'amaanyi ne Sulemaani muganda we n'atabayita.
11 Awo Nasani n'agamba Basuseba nnyina Sulemaani ng'ayogera nti Towulidde nga Adoniya mutabani wa Kaggisi alidde obwakabaka, Dawudi mukama waffe nga takimanyi?
12 Kale nno jjangu, nkwegayiridde, nkuwe amagezi, owonye obulamu bwo ggwe n'obulamu bwa mutabani wo Sulemaani.
13 Genda oyingire eri kabaka Dawudi, omugambe nti Mukama wange, ai kabaka, tewalayirira muzaana wo nti Sulemaani mutabani wo talirema kulya obwakabaka oluvannyuma lwange, era ye alituula ku ntebe yange? kale kiki ekimuliisizza obwakabaka Adoniya?
14 Awo, laba, bw'onooba ng'okyayogera eyo ne kabaka, nange naayingira oluvannyuma lwo, ne nnyweza ebigambo byo.
15 Awo Basuseba n'ayingira eri kabaka mu kisenge: era kabaka yali mukadde nnyo; ne Abisaagi Omusunammu yaweerezanga kabaka.
16 Awo Basuseba n'akutama n'avuunamira kabaka. Kabaka n'ayogera nti Oyagala ki?
17 N'amugamba nti Mukama wange, walayira Mukama Katonda wo eri omuzaana wo nti Sulemaani mutabani wo ye alirya obwakabaka: oluvannyuma lwange, era ye alituula ku ntebe yange.
18 Kale nno, laba, Adoniya yalidde obwakabaka; naawe, mukama wange kabaka, tokimanyi:
19 era asse ente n'ebya ssava n'endiga nnyingi, era ayise abaana ba kabaka bonna ne Abiyasaali kabona ne Yowaabu omukulu w'eggye: naye Sulemaani omuddu wo tamuyise.
20 Naawe, mukama wange kabaka, amaaso ga Isiraeri yenna gali ku ggwe obabuulire alituula ku ntebe ya mukama wange kabaka oluvannyuma lwe:
21 Bw'otookole bw'otyo, awo olulituuka, mukama wange kabaka bw'alyebakira awamu ne bajjajjaabe, nze ne mutabani wange Sulemaani tuliyitibwa aboonoonyi.
22 Kale, laba, bwe yali akyayogera ne kabaka, Nasani nnabbi n'ayingira.
23 Ne babuulira kabaka nti Laba, Nasani nnabbi. Awo bwe yayingira mu maaso ga kabaka, n'avuunama amaaso ge mu maaso ga kabaka.
24 Nasani n'ayogera nti Mukama wange, ai kabaka, wayogera nti Adoniya ye alirya obwakabaka oluvannyuma lwange, era ye alituula ku ntebe yange?
25 Kubanga aserengese leero, era asse ente n'ebya ssava n'endiga nnyingi, era ayise abaana ba kabaka bonna n'abakulu b'eggye ne Abisaayi kabona; era, laba, balya era banywera mu maaso ge, nga boogera nti kabaka Adoniya abeere omulamu.
26 Naye nze, nze omuddu wo, ne Zadooki kabona ne Benaya mutabani wa Yekoyaada n'omuddu wo Sulemaani tatuyise.
27 Ekigambo ekyo kikoleddwa mukama wange kabaka, n'ototegeeza baddu bo alituula ku ntebe ya mukama wange kabaka oluvannyuma lwe?
28 Awo kabaka Dawudi n'addamu n'agamba nti Mpitira Basuseba. N'ajja awali kabaka n'ayimirira mu maaso ga kabaka.
29 Kabaka n'alayira n'ayogera nti Nga Mukama bw'ali omulamu eyanunula emmeeme yange okugiggya mu kabi konna,
30 mazima nga bwe nnakulayirira Mukama, Katonda wa Isiraeri, nga njogera nti Sulemaani mutabani wo ye alirya obwakabaka oluvannyuma lwange, era ye alituula ku ntebe yange mu kifo kyange; mazima bwe ntyo bwe nnaakola leero.
31 Awo Basuseba n'avuunama amaaso ge, ne yeeyanza kabaka, n'ayogera nti Mukama wange kabaka Dawudi abeere omulamu ennaku zonna.
32 Kabaka Dawudi n'ayogera nti Mpitira Zadooki kabona ne Nasani nnabbi ne Benaya mutabani wa Yekoyaada. Ne bajja mu maaso ga kabaka.
33 Kabaka n'abagamba nti Mutwale wamu nammwe abaddu ba mukama wammwe, mwebagaze Sulemaani mutabani wange ennyumbu yange nze, mumuserengese e Gikoni:
34 kale Zadooki kabona ne Nasani nnabbi bamufukireko eyo amafuta okuba kabaka wa Isiraeri: mufuuwe ekkondeere mwogere nti Kabaka Sulemaani abeere omulamu.
35 Ne mulyoka mwambuka nga mumugoberera, naye anajja n'atuula ku ntebe yange; kubanga ye anaaba kabaka mu kifo kyange: era mmutaddewo okuba omukulu wa Isirarei ne Yuda.
36 Benaya mutabani wa Yekoyaada n'addamu kabaka n'ayogera nti Amiina: Mukama, Katonda wa mukama wange kabaka, ayogere bw'atyo.
37 Nga Mukama bwe yabanga ne mukama wange kabaka, era abeerenga ne Sulemaani, afuule entebe ye enkulu okusinga entebe ya mukama wange kabaka Dawudi.
38 Awo Zadooki kabona ne Nasani nnabbi ne Benaya mutabani wa Yekoyaada n'Abakeresi n'Abaperesi ne baserengeta ne beebagaza Sulemaani ennyumbu ya kabaka Dawudi, ne bamuleeta e Gikoni.
39 Awo Zadooki kabona n'aggya ejjembe ery'amafuta mu Weema, n'afuka amafuta ku Sulemaani. Ne bafuuwa ekkondeere; abantu bonna ne boogera nti Kabaka Sulemaani abeere omulamu.
40 Abantu bonna ne bambuka okumugoberera, abantu ne bafuuwa endere, ne basanyuka essanyu lingi, ettaka n'okwatika ne lyatika olw'oluyoogaano lwabwe.
41 Adoniya n'abagenyi bonna abaali naye ne baluwulira bwe baali nga bamala okulya. Awo Yowaabu bwe yawulira eddoboozi ly'ekkondeere, n'ayogera nn Eddoboozi lino ekibuga nga kiyoogaana lya ki?
42 Bwe yali ng'akyayogera, laba, Yonasaani mutabani wa Abyasaali kabona n'ajja: Adoniya n'ayogera nti Yingira; kubanga oli musajja mulungi, era oleese ebigambo ebirungi.
43 Yonasaani n'addamu n'agamba Adoniya nti Mazima mukama waffe kabaka Dawudi afudde Sulemaani kabaka:
44 era kabaka atumye naye Zadooki kabona ne Nasani nnabbi ne Benaya mutabani wa Yekoyaada n'Abakeresi n'Abaperesi, era bamwebagazizza ennyumbu ya kabaka:
45 era Zadooki kabona ne Nasani nnabbi bamufukiddeko amafuta e Gikoni: era bambuse okuvaayo nga basanyuka n'okuwuuma ekibuga ne kiwuumira ddala. Eryo lye ddoboozi lye muwulidde.
46 Era Sulemaani atudde ku ntebe y'obwakabaka.
47 Era nate abaddu ba kabaka bazze okusabira mukama waffe kabaka Dawudi nga boogera nti Katonda wo afuule erinnya lya Sulemaani eddungi okusinga erinnya lyo, era afuule entebe ye enkulu okusinga entebe yo: kabaka n'akutamira ku kitanda kye.
48 Era bw'ati kabaka bw'ayogedde nti Yeebazibwe Mukama, Katonda wa Isiraeri, awadde leero ow'okutuula ku ntebe yange, amaaso gange nga gakiraba n'okulaba.
49 Awo abagenyi ba Adoniya bonna ne batya, ne bagolokoka, ne bagenda buli muntu ewuwe.
50 Adoniya n'atekemuka olwa Sulemaani; n'agolokoka n'agenda n'akwata ku mayembe g'ekyoto.
51 Ne babuulira Sulemaani nti Laba, Adoniya atekemukidde kabaka Sulemaani: kubanga, laba, akutte ku mayembe g'ekyoto, ng'ayogera nti Kabaka Sulemaani andayirire leero nga tajja kutta muddu we n'ekitala.
52 Sulemaani n'ayogera nti Bw'alyeraga okuba omusajja omulungi, tewaliba luviiri lwe oluligwa wansi: naye obubi bwe bulirabika ku ye, alifa.
53 Awo kabaka Sulemaani n'atuma, ne bamuserengesa okuva ku kyoto. N'ajja n'avuunamira kabaka Sulemaani: Sulemaani n'amugamba nti Genda ewuwo.


text:
Koseya
Chapter 1
1 Ekigambo kya Mukama ekyajjira Koseya mutabani wa Beeri mu mirembe gya Uzziya, Yosamu, Akazi, ne Keezeekiya, bassekabaka ba Yuda, ne mu mirembe gya Yerobowaamu mutabani wa Yowaasi, kabaka wa Isiraeri.
2 Mukama bwe yasooka okwogerera mu Koseya, Mukama n'agamba Koseya nti Genda owase omukazi ow'obwenzi n'abaana ab'obwenzi: kubanga ensi eyenda obwenzi obungi, ng'eva ku Mukama.
3 Awo n'agenda n'awasa Gomeri muwala wa Dibulayimu; n'aba olubuto n'amuzaalira omwana wa bulenzi.
4 Mukama n'amugamba nti Mutuume erinnya lye Yezuleeri; kubanga ekyasigaddeyo ekiseera kitono mpalane omusaayi gwa Yezuleeri ku nnyumba ya Yeeku, era ndikomya obwakabaka obw'ennyumba ya Isiraeri.
5 Awo olulituuka ku lunaku olwo ndimenyera omutego gwa Isiraeri mu kiwonvu kya Yezuleeri.
6 Awo n'aba olubuto nate n'azaala omwana wa buwala. Awo Mukama n'amugamba nti Mutuume erinnya lye Lolukama: kubanga sikyakwatirwa kisa ennyumba ya Isiraeri, mbasonyiwe n'akatono.
7 Naye ndikwatirwa ekisa ennyumba ya Yuda, era ndibalokola ne Mukama Katonda waabwe, so siribalokola na mutego newakubadde ekitala newakubadde olutalo newakubadde embalaasi newakubadde abazeebagadde.
8 Awo bwe yamala okuggya Lolukama ku mabeere, n'aba olubuto n’azaala omwana wa bulenzi.
9 Mukama n'ayogera nti Mumutuume erinnya Lowami: kubanga mmwe temuli bantu bange, nange siriba Katonda wammwe.
10 Era naye omuwendo gw'abaana ba Isiraeri guliba ng'omusenyu ogw'ennyanja ogutayinzika kupimibwa newakubadde okubalibwa; kale olulituuka mu kifo mwe baagambirwa nti Mmwe temuli bantu bange, we baligambirwa nti Mmwe muli baana ba Katonda omulamu.
11 Awo abaana ba Yuda n'abaana ba Isiraeri balikuŋŋaanyizibwa, era balyerondera omutwe gumu, ne bambuka okuva mu nsi: kubanga olunaku lwa Yezuleeri luliba lukulu.


text:
Koseya
Chapter 13
1 Efulayimu bwe yayogera, ne wabaawo okukankana; yeegulumiza mu Isiraeri: naye bwe yayonoona olwa Baali, n'afa.
2 Awo kaakano beeyongerayongera okwonoona, era beekoledde ebifaananyi ebisaanuuse ne ffeeza yaabwe, esanamu ng'amagezi gaabwe bo bwe gali, zonna mulimu gwa mukozi: bazoogerako nti Abasajja abasala ssaddaaka banywegere ennyana.
3 Kyebaliva babeera ng'ekire eky'enkya, era ng'omusulo oguggwaako nga bukyali, ng'ebisusunku embuyaga ez'akazimu bye zitwala okubiggya mu gguuliro, era ng'omukka oguva mu kituli ogufuluma.
4 Era naye nze ndi Mukama Katonda wo okuva mu nsi y'e Misiri; so naawe tolimanya Katonda mulala wabula nze, so tewali mulokozi wazira nze.
5 Nakumanyira mu ddungu, mu nsi ey'ennyonta ennyingi.
6 Ng'eddundiro lyabwe bwe lyabanga, bwe bakkutanga bwe batyo; bakkuta, omutina gwabwe ne gwegulumiza; kyebavudde banneerabira nze.
7 Kyenvudde mbeera gye bali ng'empologoma: ng'engo nditeegera mu kkubo:
8 ndisisinkana nabo ng'eddubu enyagiddwako abaana baayo, era ndiyuza olubiko olw'oku mutima gwabwe: era ndibaliira eyo ng'empologoma; ensolo ey'omu nsiko eribataagula.
9 Kwe kuzikirira kwo, ai Isiraeri, kubanga oli mulabe wange, omulabe w'omubeezi wo.
10 Kabaka wo nno ali ludda wa, akulokole mu bibuga byo byonna? n'abalamuzi bo be wayogerako nti Mpa kabaka n'abakungu?
11 Nkuwadde kabaka nga ndiko obusungu, era mmuggyeewo nga ndiko ekiruyi.
12 Obutali butuukirivu bwa Efulayimu busibiddwa; ekibi kye kiterekeddwa.
13 Obubalagaze bw'omukazi alumwa okuzaala bulimutuukako: ye mwana atalina magezi; kubanga ekiseera kituuse aleme okulwa mu kifo omuyita abaana nga bazaalibwa.
14 Ndibanunula eri amaanyi ag'amagombe; ndibagula okuva eri okufa: ggwe okufa, ebibonoobono byo biri ludda wa? ggwe entaana, okuzikiriza kwo kuli ludda wa? okwenenya kulikwekebwa amaaso gange.
15 Newakubadde ng'alina ebibala bingi mu baganda be, embuyaga ez'ebuvanjuba zirijja, omukka gwa Mukama ogulinnya okuva mu ddungu, oluzzi lwe ne lukalira, ensulo ye n'eggwaawo: alinyaga ebibya byonna ebisanyusa ebyaterekebwa.
16 Samaliya alibaako omusango gwe; kubanga ajeemedde Katonda we: baligwa n'ekitala; abaana baabwe abawere balitandaggirwa, n'abakazi baabwe abali embuto balibaagibwa.


text:
Okuva -
Essuula 4
1 Musa n'addamu n'ayogera nti Naye, laba, tebalinzikiriza so tebaliwulira ddoboozi lyange: kubanga balyogera nti Mukama teyakulabikira.
2 Mukama n'amugamba nti Kiki ekiri mu mukono gwo? N'ayogera nti Muggo.
3 N'ayogera nti Gusuule wansi. N'agusuula wansi, ne gufuuka omusota: Musa n'adduka mu maaso gaagwo.
4 Mukama n'agamba Musa nti Golola omukono gwo, ogukwate akawuuwo: (n'agolola omukono gwe, n'agukwata, ne gufuuka omuggo mu mukono gwe:)
5 Balyoke bakkirize nti Mukama Katonda wa bajjajja baabwe, Katonda wa Ibulayimu, Katonda wa Isaaka, era Katonda wa Yakobo, nti akulabikidde.
6 Mukama n'amugamba nate nti Teeka omukono mu kifuba kyo. N'ateeka omukono gwe mu kifuba kye: bwe yaguggyaamu, laba, omukono gwe nga gulina ebigenge ng'omuzira.
7 N'ayogera nti Guzze omukono gwo mu kifuba kyo. (N'aguzza omukono gwe mu kifuba kye; bwe yaguggya mu kifuba kye, laba, nga gufuuse ng'omubiri (gwonna).
8 Awo olulituuka bwe batalikukkiriza era bwe bataliwulira ddoboozi lya kabonero ak'olubereberye, balikkiriza eddoboozi ery'akabonero ak'okubiri.
9 Awo bwe batalikkiriza bubonero buno bwombiriri era bwe bataliwulira ddoboozi lyo, olisena ku mazzi g'omugga n'ofuka ku lukalu: amazzi g'olisena mu mugga galifuuka omusaayi ku lukalu.
10 Musa n'agamba Mukama nti Ai Mukama, nze siri muntu wa bigambo okuva ddi na ddi, newakubadde okuva lw'oyogedde n'omuddu wo: kubanga soogera mangu, n'olulimi lwange luzito.
11 Mukama n'amugamba nti Ani eyakola akamwa k'omuntu? Oba ani akola kasiru oba omuzibe w'amatu oba atunula oba muzibe w'amaaso? Si nze Mukama?
12 Kale, kaakano genda, nange ndibeera wamu n'akamwa ko, ndikuyigiriza by'olyogera.
13 N'ayogera nti Ai Mukama, tuma nno, nkwegayiridde, mu mukono gw'oyo gw'oyagala okutuma.
14 Obusungu bwa Mukama ne bubuubuukira Musa, n'ayogera nti Alooni Omuleevi muganda wo taliiwo? Mmanyi nti ayinza okwogera obulungi. Era, laba, ajja okukusisinkana: bw'alikulaba, alisanyuka mu mutima gwe.
15 Naawe olimugamba, era oliteeka ebigambo mu kamwa ke: nange ndibeera wamu n'akamwa ko, n'akamwa ke, ndibayigiriza bye mulikola.
16 Naye alibeera mutegeeza wo eri abantu: awo alikubeerera kamwa, naawe olimubeerera nga Katonda.
17 Naawe olitwala omuggo guno mu mukono gwo, gw'olikoza obubonero.
18 Musa n’agenda n'addayo eri Yesero mukoddomi we, n'amugamba nti Ka ŋŋende, nkwegayiridde, nzireyo eri baganda bange abali mu Misiri, ndabe nga bakyali balamu. Yesero n'agamba Musa nti Genda n'emirembe.
19 Mukama n'agamba Musa mu Midiyaani nti Genda, oddeyo mu Misiri: kubanga abantu bonna abaali bakunoonya obulamu bwo bafudde.
20 Musa n'atwala mukazi we n'abaana be, n'abeebagaza ku ndogoyi, n'addayo mu nsi y'e Misiri: Musa n'atwala omuggo gwa Katonda mu mukono gwe.
21 Mukama n'agamba Musa nti Bw'oliddayo mu Misiri, tolemanga kukola mu maaso ga Falaawo amagero gonna ge nteese mu mukono gwo: naye ndikakanyaza omutima gwe, talibaleka abantu okugenda.
22 Naawe oligamba Falaawo nti Bw'ati bw'ayogera Mukama nti Isiraeri ye mwana wange, omubereberye wange:
23 nange nkugambye nti Leka omwana wange ampeereze; naawe ogaanyi okumuleka: laba, nditta omwana wo, omubereberye wo.
24 Awo (bwe baali nga bakyali) mu kkubo mu kisulo, Mukama n'amusisinkana n'ayagala okumutta.
25 Awo Zipola n'atwala ejjinja ly'obwogi, n'asalako ekikuta ky'omwana we, n'akisuula ku bigerebye; n'ayogera nti Oli baze wa musaayi era omwami w'obugole bw'omusaayi.
26 N'amuleka. N'alyoka ayogera nti Oli baze wa musaayi olw'okukomola.
27 Mukama n'agamba Alooni nti Genda mu ddungu omusisinkane Musa. N'agenda n'amulaba ku lusozi lwa Katonda, n'amunywegera.
28 Musa n'agamba Alooni ebigambo byonna ebya Mukama bye yamutuma, n'obubonero bwonna bwe yamulagira.
29 Musa ne Alooni ne bagenda ne bakuŋŋaanya abakadde bonna ab'abaana ba Isiraeri:
30 Alooni n'ayogera ebigambo byonna Mukama bye yamugamba Musa, n'akola obubonero mu maaso g'abantu.
31 Abantu ne bakkiriza: bwe baawulira nti Mukama yabajjira abaana ba Isiraeri n'alaba okubonaabona kwabwe, ne bavuunama emitwe gyabwe, ne basinza.


text:
1 Samwiri
Chapter 21
1 Awo Dawudi n'atuuka e Nobu eri Akimereki kabona: Akimereki n'ajja okusisinkana Dawudi ng'akankana n'amugamba nti Obeeredde ki omu, so tewali muntu naawe?
2 Dawudi n'agamba Akimereki kabona nti Kabaka yantuma omulimu n'aŋŋamba ati Tewaba muntu anaamanya ekigambo kyonna eky'omulimu gwe nkutuma newakubadde bye nkulagidde: era n'abalagira abalenzi egindi n'egindi.
3 Kale nno kiki ekiri wansi w'omukono gwo? mpa emigaati etaano mu mukono gwange oba kyonna ekiriwo.
4 Awo kabona n'addamu Dawudi n'ayogera nti Tewali mugaati bugaati wansi w'omukono gwange, naye omugaati omutukuvu gwe guliwo; kyokka abalenzi oba nga beekuumye obutakwata ku bakazi.
5 Dawudi n'addamu kabona n'amugamba nti Mazima twaziyizibwa okuba n'abakazi ennaku nga ssatu; bwe nnavaayo, ebintu by'abalenzi byali bitukuvu, newakubadde nga lugendo bugendo; kale leero ebintu byabwe tebirisinga nnyo kuba bitukuvu?
6 Awo kabona n'amuwa emigaati emitukuvu: kubanga teyaliiyo mugaati wabula emigaati egy'okulaga, egyaggibwanga mu maaso ga Mukama, okussaawo emigaati egibuguma ku lunaku kwe gyaggirwawo.
7 Era omuntu ow'oku baddu ba Sawulo yaliyo ku lunaku olwo, ng'aziyizibwa mu maaso ga Mukama; n'erinnya lye yali Dowegi Omwedomu, omukulu w'abasumba ba Sawulo.
8 Dawudi n'agamba Akimereki nti Era tewali wano ffumu newakubadde ekitala wansi w'omukono gwo? kubanga saaleeta wamu mange kitala kyange newakubadde ebyokulwanyisa byange, kubanga omulimu gwa kabaka gwali gwa kwanguwa.
9 Kabona n'ayogera nti Ekitala kya Goliyaasi Omufirisuuti gwe wattira mu kiwonvu Era, laba, kiri wano nga kizingiddwa mu kiwero ennyuma w'ekkanzu: oba oyagala okutwala ekyo, kitwale; kubanga tewali kirala wano wabula ekyo. Dawudi n'ayogera nti Tewali kikyenkana ekyo; kimpe.
10 Awo Dawudi n'agolokoka n'adduka ku lunaku olwo olw'okutya Sawulo, n'agenda eri Akisi kabaka w'e Gaasi.
11 Abaddu ba Akisi ne bamugamba nti Dawudi oyo si ye kabaka w'ensi? tebaayimbiragana ku ye nga bazina, nga boogera nti Sawulo asse enkumi ze, Ne Dawudi obukumi bwe?
12 Dawudi n'atereka ebigambo ebyo mu mutima gwe, n'atya nnyo Akisi kabaka w'e Gaasi.
13 Awo n'awaanyisa empisa ze mu maaso gaabwe, ne yeeralusalalusa mu mikono gyabwe, n’ayagulayagula ku nzigi eza wankaaki, n'akulukusa amalusu mu birevu bye.
14 Awo Akisi n'alyoka agamba abaddu be nti Abaffe, mulabye omusajja ng'aguddemu eddalu: kale mumuleetedde ki gye ndi?
15 Mbuliddwa abalalu n'okuleeta ne muleeta olusajja luno okulalukira mu maaso gange? olusajja luno lunaayingira mu nnyumba yange?


text:
Okubala
Chapter 11
1 Abantu ne baba nga beemulugunya, nga boogera bubi mu matu ga Mukama: Mukama bwe yabawulira obusungu bwe ne bubuubuuka; omuliro gwa Mukama ne gwokya mu bo, ne gulya ku nkomerero y'olusiisira.
2 Abantu ne bakaabira Musa; Musa n'asaba Mukama, omuliro ne gukkakkana.
3 Ekifo ekyo ne kituumibwa erinnya Tabera: kubanga omuliro gwa Mukama gwayokya mu bo.
4 Awo ekibiina eky'abasenze ekyali mu bo ne batanula okwegomba: n'abaana ba Isiraeri nabo ne bakaaba amaziga nate, ne bagamba nti Ani anaatuwa ennyama okulya?
5 Tujjukira ebyennyanja bye twaliiranga obwereere mu Misiri; wujju n'ensujju n'enva n'obutungulu n'ebyokuliira:
6 naye kaakano obulanu bwaffe bukalidde ddala; tewali kintu n'akatono: tetulina kintu kye tuba twesiga wabula emmaanu eno.
7 Era emmaanu yaliŋŋanga ensigo za jaada, n'ekifaananyi kyayo ng'ekifaananyi kya bedola.
8 Abantu ne batambulatambula, ne bagikuŋŋaanya ne bagiseera ku mmengo, oba ne bagisekulira mu binu, ne bagifumba mu ntamu, ne bagiggyamu emigaati: n'okuwooma kwayo kwaliŋŋanga okuwooma kw'amafuta amaggya.
9 Era omusulo bwe gwagwanga ku lusiisira ekiro, emmaanu n'egwanga ku gwo.
10 Musa n'awulira abantu nga bakaaba amaziga mu nda zaabwe zonna, buli muntu ku mulyango gw'eweema ye: obusungu bwa Mukama ne bubuubuuka nnyo: Musa n'anyiiga.
11 Awo Musa n'agamba Mukama nti Kiki ekikukozezza obubi omuddu wo? era kiki ekindobedde okulaba ekisa mu maaso go, n'okussaako n'onzisaako omugugu gw'abantu bano bonna?
12 Nze nnali olubuto lw'abantu bano bonna? nze nabazaala, n'okugamba n'oŋŋamba nti Basitule mu kifuba kyo nga kitaawe w'omwana omulezi bw'asitula omwana ayonka, okubatwala mu nsi gye walayirira bajjajja baabwe?
13 Nandiggye wa nze ennyama okugabira abantu bano bonna? kubanga bankaabira nga boogera nti Tuwe ennyama tulye.
14 Nze siyinza kusitula bantu bano bonna nzekka, kubanga bayinze okunzitoowerera.
15 Era bw'ononkola bw'otyo, nzitira ddala mangu ago, nkwegayiridde, oba nga ndabye ekisa mu maaso go; nneme okulaba ennaku zange.
16 Mukama n'agamba Musa nti Nkuŋŋaanyiza abasajja nsanvu ab'oku bakadde ba Isiraeri, b'omanyi okuba abakadde b'abantu n'abakulu abanaabafuganga; obaleete ku weema eyokusisinkanirangamu, bayimirire eyo wamu naawe.
17 Nange nakka ne njogerera naawe eyo: era naatoola ku mwoyo oguli ku ggwe, ne nguteeka ku bo; nabo banaasitulanga omugugu gw'abantu wamu naawe, olemenga okugusitula ggwe wekka.
18 Era gamba abantu nti Mwetukulize olunaku olw'enkya, era mulirya ennyama: kubanga mukaabidde amaziga mu matu ga Mukama nga mwogera nti Ani alituwa ennyama okulya? kubanga twali bulungi mu Misiri: Mukama kyaliva abawa ennyama, ne mulya.
19 Temuliriirako lunaku lumu, newakubadde ennaku ebbiri, newakubadde ennaku ettaano, newakubadde ennaku ekkumi, newakubadde ennaku abiri;
20 naye mwezi mulamba, okutuusa lw'erifulumira mu nnyindo zammwe, ne muginyiwa: kubanga mugaanyi Mukama ali mu mmwe, ne mukaabira amaziga mu maaso ge nga mwogera nti Ekyatuggya ki mu Misiri?
21 Musa n'agamba nti Abantu be ndimu wakati, be basajja abatambula n'ebigere obusiriivu mukaaga: naye ogambye nti Ndibawa ennyama baliireko omwezi omulamba.
22 Banaabattiranga endiga n'ente okubamalanga? oba balibakuŋŋaanyiza ebyennyanja byonna eby'omu nnyanja okubamalanga?
23 Mukama n'agamba Musa nti Omukono gwa Mukama guyimpawadde? kaakano onoolaba oba ng'ekigambo kyange kinaatuukirira gy'oli nantiki si weewaawo.
24 Musa n'afuluma n'abuulira abantu ebigambo bya Mukama: n'akuŋŋaanya abasajja nsanvu ab'oku bakadde b'abantu, n'abassaawo okwetooloola Eweema.
25 Mukama n'akkira mu kire n'ayogera naye, n'atoola ku mwoyo ogwali ku ye, n'aguteeka ku bakadde ensanvu: awo olwatuuka omwoyo bwe gwatuula ku bo ne balagula, naye ne bakomya awo.
26 Naye ne musigala mu lusiisira abasajja babiri, erinnya ly'omu Eridaadi, n'erinnya ly'omulala Medadi: omwoyo ne gutuula ku bo; era baali ku muwendo gw'abo abaawandiikibwa, naye baali tebafulumye okugenda ku Weema: ne balagulira mu lusiisira.
27 Omulenzi n'adduka n'abuulira Musa n'agamba nti Eridaadi ne Medadi balagulira mu lusiisira.
28 Yoswa mutabani wa Nuuni, omuweereza wa Musa, omu ku basajja be abalonde, n'addamu n'agamba nti Mukama wange Musa, bagaane.
29 Musa n'agamba nti Obuggya bukukutte ku lwange? abantu bonna aba Mukama singa bannabbi, Mukama singa abateekako omwoyo gwe!
30 Musa ne yeddirayo mu lusiisira, ye n'abakadde ba Isiraeri.
31 Empewo n'efuluma eri Mukama, n'ereeta obugubi okuva ku nnyanja, n'ebugwisa mu lusiisira, ng'olugendo olw'olunaku olumu ku luuyi luno, n'olugendo olw'olunaku olumu ku luuyi luli, okwetooloola olusiisira, ng'emikono ebiri okutuuka ku ttaka we bwali.
32 Abantu ne bagolokoka ne bazibya olunaku olwo, ne bakeesa obudde, ne bazibya obudde obw'enkya, ne bakuŋŋaanya obugubi: eyakuŋaanya obutono, yakuŋŋaanya komeri kkumi: ne babweyanikira wonna wonna okwetooloola olusiisira.
33 Ennyama bwe yali ng'ekyali wakati mu mannyo gaabwe, nga tebannaba kugigaaya, obusungu bwa Mukama ne bubuubuuka ku bantu, Mukama n'akuba abantu ekibonyoobonyo kinene nnyo.
34 Ekifo ekyo ne kituumibwa erinnya Kibezosukataava: kubanga we baaziika abantu abeegomba.
35 Abantu ne basitula e Kiberosukataava ne batambula ne bagenda e Kazerosi; ne batuula e Kazerosi.


text:
Okubala
Chapter 4
1 Mukama n'agamba Musa ne Alooni nti
2 Mubale omuwendo gw'abaana ba Kokasi ku baana ba Leevi, ng'enda zaabwe bwe ziri, ng'ennyumba za bakitaabwe bwe ziri,
3 abaakamaze emyaka asatu n'okukirawo okutuusa ku myaka ataano, bonna abayingira mu kuweereza okwo, okukolanga omulimu mu weema ey'okusisinkanirangamu.
4 Guno gwe mulimu gw'abaana ba Kokasi mu weema ey'okusisinkanirangamu, ogw'ebintu ebitukuvu ennyo:
5 olusiisira bwe lunaasitulanga, Alooni anaayingiranga n'abaana be ne batimbulula eggigi eritimbibwa, ne balibikka ku sanduuko ey'obujulirwa:
6 ne bateeka okwo amaliba g'eŋŋonge okubikkako, ne baaliirira okwo olugoye olwa kaniki lwonna, ne bayingiza emisituliro gyayo.
7 Ne ku mmeeza ey'emigaati egy'okulaga banaayaliirangako olugoye olwa kaniki ne bateeka okwo essowaani, n'ebijiiko, n'ebibya, n'ebikompe eby'okufukanga nabyo: n'emigaati egitavangawo ginaabanga okwo:
8 era banaayaliiranga ku byo olugoye olumyufu, ne balusabikako olwo n'amaliba g'eŋŋonge agasabika, ne bayingiza emisituliro gyayo.
9 Ne baddira olugoye olwa kaniki, ne basabika ku kikondo ky'ettabaaza, n'eby'ettabaaza byakyo, ne makansi yaakyo, n'essowaani zaakyo ez'ebisiriiza, n'ebintu byakyo byonna eby'amafuta, bye bakiweerezesa:
10 ne bakisiba kyo n'ebintu byakyo byonna mu maliba g'eŋŋonge agasabika, ne bakiteeka ku muti.
11 Ne ku kyoto ekya zaabu banaayaliirangako olugoye olwa kaniki, ne balusabikako amaliba g'eŋŋonge agasabika, ne bayingiza emisituliro gyakyo:
12 ne baddira ebintu byonna eby'okuweereza, bye baweerezesa mu watukuvu, ne babisiba mu lugoye olwa kaniki, ne babisabikako amaliba g'eŋŋonge agasabika, ne babiteeka ku muti.
13 Ne baggya evvu mu kyoto, ne bakyaliirako olugoye olw'effulungu:
14 ne bakiteekako ebintu byakyo byonna, bye baweerezesa emirimu gyakyo, emmumbiro, n'eby'okukwasa ennyama, n'ebijiiko, n'ebibya, ebintu byonna eby'ekyoto; ne bakyaliirako amaliba g'eŋŋonge agasabika, ne bayingiza emisituliro gyakyo.
15 Awo Alooni ne batabani be bwe banaamaliranga ddala okusabika ku watukuvu, n'ebintu byonna eby'omu watukuvu, olusiisira nga lunaatera okusitula; oluvannyuma batabani ba Kokasi ne balyoka bajja okubisitula: naye tebakomanga ku watukuvu, baleme okufa. Ebyo gwe mugugu gwa batabani ba Kokasi mu weema ey'okusisinkanirangamu.
16 Ne Eriyazaali mutabani wa Alooni kabona by'anaateresebwa binaabanga mafuta ga ttabaaza n'obubaane obw'akaloosa, n'ekiweebwayo eky'obutta ekitavaawo, n'amafuta ag'okufukako, anaateresebwanga eweema yonna, n'ebigirimu byonna, awatukuvu n'ebintu byawo.
17 Mukama n'agamba Musa ne Alooni nti
18 Ekika eky'ennyumba z'Abakokasi temukisalako okukiggya mu Baleevi:
19 naye mubakole bwe mutyo, babenga abalamu, balemenga okufa, ng'abasemberera ebintu ebitukuvu ennyo: Alooni ne batabani be banaayingiranga, ne balagira buli muntu okuweereza kwe n'omugugu gwe:
20 naye tebayingiranga n'akamu kokka kulaba watukuvu, baleme okufa.
21 Mukama n'agamba Musa nti
22 Bala omuwendo gw'abaana ba Gerusoni nabo, ng'ennyumba za bakitaabwe bwe ziri, ng'enda zaabwe bwe ziri;
23 abaakamaze emyaka asatu n'okukirawo okutuusa ku myaka ataano b'oba obala; bonna abayingira okulwana olutalo olwo, okukola omulimu mu weema ey'okusisinkanirangamu.
24 Kuno kwe kuweereza kw'enda ez'Abagerusoni, mu kuweereza ne mu kusitula emigugu:
25 banaasitulanga amagigi ag'ennyumba, n'eweema ey'okusisinkanirangamu, ebisabika ku yo, n'amaliba g'eŋŋonge agagisabikako waggulu, n'eggigi ery'oluggi lw'eweema ey'okusisinkanirangamu;
26 n'ezitimbibwa ez'oluggya, n'eggigi ery'oluggi lwa wankaaki w'oluggya, oluli ku weema ne ku kyoto enjuyi zonna, n'emigwa gyabyo, n'ebintu byonna eby'okuweereza kwabyo, n'emirimu gyonna gye binaakolanga, ebyo bye banaaweerezanga.
27 Alooni ne batabani be be banaalagiranga okuweereza kwonna okwa batabani ba Gerusoni, mu kusitula kwabwe kwonna ne mu kuweereza kwabwe kwonna: era mmwe munaabagabiranga okusitula kwabwe kwonna okubakukwasa.
28 Okwo kwe kuweereza kw'enda za batabaai ba Gerusoni mu weema ey'okusisinkanirangamu: n'okulagirwa kwabwe kunaabanga wansi w'omukono gwa Isamaali mutabani wa Alooni kabona.
29 Batabani ba Merali, onoobabala ng'enda zaabwe bwe ziri, ng'ennyumba za bakitaabwe bwe ziri;
30 abaakamaze emyaka asatu n'okukirawo okutuusa emyaka ataano b'oba obala, buli ayingira mu kuweereza, okukolanga omulimu ogw'eweema ey'okusisinkanirangamu.
31 Era kino kye kiragiro eky'okusitula kwabwe, ng'okuweereza kwabwe kwonna bwe kuli mu weema ey'okusisinkanirangamu; embaawo ez'ennyumba, n'emisituliro gyayo, n'empagi zaayo, n'ebinnya byayo;
32 n'empagi ez'oluggya olwetooloola, n'ebinnya byazo, n'enninga zaazo, n'emigwa gyazo, wamu n'ebintu byazo byonna, n'okuweereza kwazo kwonna: era munaabagabiranga ng'amannya gaabwe bwe gali ebintu bye banaalagirwanga bye banaasitulanga.
33 Okwo kwe kuweereza kw'enda za batabani ba Merali, ng'okuweereza kwabwe kwonna bwe kuli, mu weema ey'okusisinkanirangamu, wansi w'omukono gwa Isamaali mutabani wa Alooni kabona.
34 Awo Musa ne Alooni n'abakulu b'ekibiina ne babala batabani b'Abakokasi, ng'enda zaabwe bwe zaali, era ng'ennyumba za bakitaabwe bwe zaali,
35 abaali baakamaze emyaka asatu n'okukirawo, okutuusa emyaka ataano, buli eyalyingira mu kuweereza, okukolanga omulimu mu weema ey'okusisinkanirangamu:
36 era abo abaabalibwa ku bo ng'enda zaabwe bwe zaali baali enkumi bbiri mu lusanvu mu ataano.
37 Abo be baabalibwa ku nda ez'Abakokasi, bonna abaaweerezanga mu weema ey'okusisinkanirangamu, Musa ne Alooni be baabala ng'ekiragiro kya Mukama bwe kyali mu mukono gwa Musa.
38 N'abo abaabalibwa ku batabani ba Gerusoni, ng'enda zaabwe bwe zaali, era ng'ennyumba za bakitaabwe bwe zaali,
39 abaali baakamaze emyaka asatu n'okukirawo okutuusa emyaka ataano, buli eyayingira mu kuweereza, okukolanga omulimu mu weema ey'okusisinkanirangamu,
40 abo abaabalibwa ku bo, ng'enda zaabwe bwe zaali, ng'ennyumba za bakitaabwe bwe zaali, baali enkumi bbiri mu lusanvu mu asatu.
41 Abo be baabalibwa ku nda za batabani ba Gerusoni, bonna abaaweerezanga mu weema ey'okusisinkanirangamu, Musa ne Alooni be baabala ng'ekiragiro kya Mukama bwe kyali.
42 N'abo abaabalibwa ku nda za batabani ba Merali, ng'enda zaabwe bwe zaali, ng'ennyumba za bakitaabwe bwe zaali,
43 abaakamaze emyaka asatu n'okukirawo okutuusa emyaka ataano, buli eyayingira mu kuweereza, okukolanga omulimu mu weema ey'okusisinkanirangamu,
44 abo abaabalibwa ku bo ng'enda zaabwe bwe zaali, baali enkumi bbiri mu bibiri.
45 Abo be baabalibwa ku nda za batabani ba Merali Musa ne Alooni be baabala ng'ekiragiro kya Mukama bwe kyali mu mukono gwa Musa.
46 Abo bonna abaabalibwa ku Baleevi, Musa ne Alooni n'abakulu ba Isiraeri be baabala, ng'enda zaabwe bwe zaali, era ng'ennyumba za bakitaabwe bwe zaali,
47 abaali baakamaze emyaka asatu n'okukirawo okutuusa emyaka ataano, buli eyayingira okukolanga omulimu ogw'okuweereza, n'omulimu ogw'okusitula emigugu mu weema ey'okusisinkanirangamu,
48 abo abaabalibwa ku bo baali kanaana mu bitaano mu kinaana.
49 Ng'ekiragiro kya Mukama bwe kyali, baabalibwa n'omukono gwa Musa buli muntu ng'okuweereza kwe bwe kwali, era ng'okusitula kwe bwe kwali: bw'atyo bwe yababala, nga Mukama bwe yalagira Musa.


text:
1 Bassekabaka
Chapter 3
1 Awo Sulemaani n'abeera mukoddomi wa Falaawo kabaka w'e Misiri, n'atwala muwala wa Falaawo, n'amuleeta mu kibuga kya Dawudi, okutuusa lwe yamala okuzimba ennyumba ye ye, n'ennyumba ya Mukama, ne bbugwe wa Yerusaalemi enjuyi zonna.
2 Kyokka abantu ne baweerangayo ssaddaaka mu bifo ebigulumivu, kubanga tewaali nnyumba eyazimbirwa erinnya lya Mukama okutuusa ku biro ebyo.
3 Sulemaani n'ayagala Mukama, ng'atambulira mu mateeka ga Dawudi kitaawe: kyokka yaweerangayo ssaddaaka era yayokeranga obubaane ku bifo ebigulumivu.
4 Awo kabaka n'agenda e Gibyoni okuweerayo ssaddaaka; kubanga ekyo kye kyali ekifo ekigulumivu ekikulu: Sulemaani n'aweerayo ku kyoto ekyo ssaddaaka ezookebwa lukumi.
5 Mukama n'alabikira Sulemaani e Gibyoni mu kirooto ekiro: Katonda n'ayogera nti Saba kye mba nkuwa.
6 Sulemaani n'ayogera nti Wamukola bulungi nnyo omuddu wo Dawudi kitange, nga bwe yatambula mu maaso go mu mazima ne mu butuukirivu ne mu bugolokofu bw'omutima wamu naawe; era wamuterekera ekisa kino ekinene kubanga omuwadde omwana ow'okutuula ku ntebe ye, nga bwe kiri leero.
7 Era nno, ai Mukama Katonda wange, ofudde omuddu wo kabaka mu kifo kya Dawudi kitange: nange ndi mwana muto: simanyi kufuluma newakubadde okuyingira.
8 Era omuddu wo ali wakati mu bantu bo be walonda, eggwanga eddene, eritayinzika kubalibwa newakubadde okugattibwa obungi.
9 Kale muwe omuddu wo omutima omutegeevu okusalanga emisango gy'abantu bo, njawulemu ebirungi n'ebibi: kubanga ani ayinza okusala emisango gy'eggwanga lyo lino ekkulu?
10 Awo ebigambo ebyo ne bisanyusa Mukama, kubanga Sulemaani asabye ekyo.
11 Katonda n'amugamba nti Kubanga osabye kino, so teweesabidde kuwangaala; so teweesabidde bugagga, so teweesabidde bulamu bwa balabe bo: naye weesabidde obutegeevu okwawulamu emisango:
12 laba, nkoze ng'ekigambo kyo bwe kiri: laba, nkuwadde omutima omugezigezi era omutegeevu; obutabangawo akwenkana okusooka ggwe, so n'oluvannyuma lwo tewaligolokoka akwenkana.
13 Era nkuwadde n'ebyo by'otosabye, obugagga n'ekitiibwa, obutabangawo mu bakabaka n'omu akwenkana ennaku zo zonna.
14 Era bw'onootambuliranga mu makubo gange, okukwatanga amateeka gange n'ebiragiro byange, nga kitaawo Dawudi bwe yatambula, awo ndyongera ku nnaku zo.
15 Awo Sulemaani n'azuukuka, era, laba, kyali kirooto: n'ajja e Yerusaalemi n'ayimirira mu maaso g'essanduuko ey'endagaano ya Mukama, n'awaayo ebiweebwayo ebyokebwa n'awaayo ebiweebwayo olw'emirembe, n'afumbira abaddu be bonna embaga.
16 Awo ne wajja eri kabaka abakazi babiri, abaali abenzi, ne bayimirira mu maaso ge.
17 Omukazi omu n'ayogera nti Ai mukama wange, nze n'omukazi ono tusula mu nnyumba emu; nazaala omwana nga ndi wamu naye mu nnyumba.
18 Awo olwatuuka nga naakamaze ennaku ssatu okuzaala, omukazi ono n'azaala naye; era twali wamu; tewaali mugenyi wamu naffe mu nnyumba, wabula ffe fembi mu nnyumba.
19 Awo omwana w'omukazi ono n'afa ekiro; kubanga yamwebakira.
20 N'agolokoka mu ttumbi n'aggya omwana wange mu mbiriizi zange, omuzaana wo nga yeebase, n'amuteeka mu kifuba kye, n'ateeka omwana we afudde mu kifuba kyange.
21 Awo bwe nnagolokoka enkya okuyonsa omwana wange, laba, ng'afudde: naye bwe nnakifumiitiriza enkya, laba, nga si ye mwana wange gwe nnazaala.
22 Omukazi omulala n'ayogera nti Nedda; naye omulamu ye mwana wange, n'omufu ye mwana wo. N'ono n'ayogera nti Nedda; naye omufu ye mwana wo, n'omulamu ye mwana wange. Bwe batyo bwe baayogera mu maaso ga kabaka.
23 Awo kabaka n'ayogera nti Omu ayogera nti Ono omulamu ye mwana wange, n'omufu ye mwana wo: munne n'ayogera nti Nedda: naye omufu ye mwana wo, n'omulamu ye mwana wange.
24 Awo kabaka n'ayogera nti Mundeetere ekitala. Ne baleeta ekitala mu maaso ga kabaka.
25 Kabaka n'ayogera nti Musaleemu omwana omulamu, muwe omu kitundu ne munne kitundu.
26 Awo nnyina w'omwana omulamu n'alyoka agamba kabaka, kubanga omwoyo gwe gwalumirwa omwana we, n'ayogera nti Ai mukama wange, muwe ye omwana mulamu, so tomutta n'akamu. Naye ye omulala n'ayogera nti Taliba wange newakubadde owuwo; mumusalemu.
27 Awo kabaka n'addamu n'ayogera nti Mumuwe ye omwana omulamu, so temumutta n'akamu: oyo ye nnyina.
28 Isiaeri yenna n'awulira omusango kabaka gw'asaze; ne batya kabaka: kubanga baalaba ng'amagezi ga Katonda gali mu ye, okusalanga emisango.


text:
Olubereberye
Essuula 19
1 Ne Bamalayika babiri ne batuuka e Sodomu akawungeezi; ne Lutti yali atudde mu mulyango ogw'e Sodoma: Lutti n'abalaba, n'agolokoka okubasisinkana; n'avuunama amaaso ge
2 n'ayogera nti Laba nno, bakama bange, mwekooloobye, mbegayiridde, mu nnyumba ey'omuddu wammwe, musule okukeesa obudde, munaabe ebigere, mukeere enkya okugolokoka, mwegendere. Ne boogera nti Nedda; naye tunaasula mu luguudo okukeesa obudde.
3 N'abawaliriza nnyo; ne beekooloobya ewuwe, ne bayingira mu nyumba ye; n'abafumbira embaga, n'ayokya omugaati ogutazimbulukuswa, ne, balya.
4 Naye nga tebanneebaka, abasajja ab'omu kibuga, ab'e Sodoma, ne bazingiza ennyumba, abato era n'abakulu, abantu bonna nga bavudde mu bifo byonna:
5 ne bayita Lutti, ne bamugamba nti Abasajja bali ludda wa abayingidde ewuwo ekiro kino? obafulumye gye tuli, tubamanye.
6 Lutti n'afuluma gye bali mu mulyango, n'aggalawo oluggi ennyuma we.
7 N'ayogera nti Mbeegayiridde, baganda bange, temukola bubi obwenkanidde wano.
8 Laba nno, nnina abaana abawala babiri, abatamanyanga musajja; ka mbafulumye labo gye muli, mbeegayiridde, nammwe mubakole nga bwe kiri ekirungi mu maaso gammwe: naye abasajja abo temubakola kigambo; kubanga batuuse wansi w'ekisiikirize eky'akasolya kange.
9 Ne boogera nti Vaawo. Ne boogera nti Olusajja luno lwayingira okuba omugenyi, naye kirugwanira okuba omulamuzi: kaakano tunakukola ggwe bubi okusinga abo. Ne bamunyigiriza nnyo omusajja, ye Lutti, ne basembera okumenya oluggi.
10 Naye abasajja ne bagolola emikono, ne bayingiza Lutti mu nnyumba mwe baali, ne baggalawo oluggi.
11 Ne bazibya amaaso g'abasajja abaali ku luggi, abato era n'abakulu: n'okwekooya ne beekooya nga banoonya oluggi.
12 Abasajja ne bagamba Lutti nti Olina nate wano abalala? mukoddomi wo, n'abaana bo, ab'obulenzi n'ab'obuwala, ne bonna b'olina mu kibuga; bafulumye mu kifo muno:
13 kubanga tunaazikiriza ekifo kino, kubanga okukaaba kwabwe kweyongedde nnyo mu maaso ga Mukama; era Mukama yatutumye okukizikiriza.
14 Lutti n'afuluma n'ayogera ne bakoddomi be, abaawasa abawala be, n'agamba nti Mugolokoke, muve mu kifo kino; kubanga Mukama anaazikiriza ekibuga. Naye yaliŋŋanga asaaga eri bakoddomi be.
15 Awo bwe bwakya enkya, bamalayika ne bamwanguyiriza Lutti, nga boogera nti Golokoka, otwale mukazi wo, n'abaana bo abawala bombi abali wano: oleme okuzikirizibwa mu butali butuukirivu obw'ekibuga.
16 Naye n’alwa; abasajja ne bamukwata ku mukono gwe, ne ku mukono gwa mukazi we, ne ku mukono gw'abaana be abawala bombi; Mukama ng'atusaasira: ne bamuggyamu, ne bamuleeta ebweru w'ekibuga.
17 Awo bwe baamala okubaggiramu ddala, n'ayogera nti Dduka oleme okufa; totunula nnyuma wo, so tolwa mu lusenyi lwonna; ddukira ku lusozi, oleme okuzikirizibwa.
18 Lutti n'abagamba nti Nedda, mukama wange, nkwegayiridde:
19 laba nno, omuddu wo alabye ekisa mu maaso go, era ogulumizizza okusaasira kwo, kw'ondaze ng'omponya nneme okufa; ne siyinza kuddukira ku lusozi luno, akabi kaleme okuntuukako ne nfa:
20 laba nno, ekibuga ekyo kwe kumpi okukiddukiramu, era kye kibuga ekitono: nkwegayiridde, nzirukire omwo, (si kitono?), n'obulamu bwange buliwona.
21 N'amugamba nti Era nkukkirizza ne mu kigambo ekyo, obutasuula kibuga ky'oyogeddeko.
22 Yanguwako, oddukire omwo; kubanga siyinza kukola kigambo, nga tonnatuuka omwo. Erinnya ly'ekibuga kyeryava liyitibwa Zowaali.
23 Enjuba yali ng'emaze okuvaayo ku nsi Lutti bwe yatuuka mu Zowaali.
24 Mukama n'alyoka atonnyesa ku Sodoma ne ku Ggomola omuliro n'ekibiriiti nga biva mu ggulu;
25 n'asuula ebibuga ebyo, n'olusenyi lwonna, n'abo bonna abaatuulanga mu bibuga, n'ebyo ebyamera ku ttaka.
26 Naye mukazi we n'atunula ennyuma we ng'amuvaako ennyuma, n'afuuka empagi ey'omunnyo.
27 Ibulayimu n'agolokoka enkya mu makya n'agenda mu kifo mwe yayimirira mu maaso ga, Mukama:
28 n'atunuulira e Sodoma n'e Ggomola, n'eri ensi yonna ey'olusenyi, n'alengera, era, laba, omukka ogw'ensi ne gunyooka ng'omukka ogw'ekikoomi.
29 Awo, Katonda bwe yazikiriza ebibuga eby'omu lusenyi, Katonda n'ajjukira Ibulayimu n'asindika Lutti ave wakati mu bibuga ebyasuulibwa, bwe yasuula ebibuga Lutti mwe yali atuula.
30 Lutti n'alinnya n'ava mu Zowaali, n'atuula ku lusozi, n'abaana be abawala bombi naye; kubanga n'atya okutuula mu Zowaali: n'atuula mu mpuku, n'abaana be abawala bombi.
31 N'omubereberye n'agamba omuto nti Kitaffe akaddiye, so tewali musajja mu nsi aliyingira gye tuli ng'empisa y'ensi zonna bw'eri:
32 kale, tunywese kitaffe omwenge, naffe tunaasula naye, tukuume ezzadde lya kitaffe.
33 Ne banywesa kitaabwe omwenge ekiro ekyo; n'omubereberye n'ayingira, n'asula ne kitaawe; n'atamanya bwe yagalamira, newakubadde bwe yagolokoka.
34 Awo ku lunaku olwaddako, omubereberye n'agamba omuto nti Laba, ekiro nasuze ne kitange: era tumunywese omwenge n'ekiro kino; naawe n'oyingira, n'osula naye, tukuume ezzadde lya kitaffe.
35 Era ne banywesa kitaabwe omwenge n'ekiro ekyo: omuto n'agolokoka, n'asula naye; n'atamanya bwe yagalamira, newakubadde bwe yagolokoka.
36 Bwe batyo abaana ba Lutti bombi abawala ne baba embuto za kitaabwe.
37 Omubereberye n'azaala omwana ow'obulenzi, n'amutuuma erinnya Moabu: oyo ye jjajja w'Abamoabu ne kaakano.
38 Era n'omuto naye n'azaala omwana ow'obulenzi, n'amutuuma erinnya Benami: oyo ye jjajja w'abaana ba Amoni ne kaakano.


text:
Okubala
Chapter 33
1 Bino bye biramago eby'abaana ba Isiraeri, bwe baava mu nsi y'e Misiri ng'eggye lyabwe bwe lyali wansi w'omukono gwa Musa ne Alooni.
2 Musa n'awandiika okusitula kwabwe ng'ebiramago byabwe bwe byali olw'ekiragiro kya Mukama: era bino bye biramago byabwe ng'okusitula kwabwe bwe kwali.
3 Ne basitula e Lamesesi mu mwezi ogw'olubereberye, ku lunaku olw'ekkumi n'ettaano olw'omwezi ogw'olubereberye; ku lw'enkya Okuyitako nga kuwedde abaana ba Isiraeri ne bavaayo n'omukono ogwagulumizibwa mu maaso g'Abamisiri bonna,
4 Abamisiri bwe baali nga bakyaziika ababereberye baabwe bonna Mukama be yakuba mu bo: ne ku bakatonda baabwe Mukama n'awalana emisango.
5 Abaana ba Isiraeri ne basitula e Lamesesi, ne basiisira e Sukkosi.
6 Ne basitula e Sukkosi, ne basiisira e Yesamu, ekiri ku mabbali g'eddungu.
7 Ne basitula e Yesamu ne badda ennyuma okntuuka e Pikakirosi, ekyolekera Baalizefoni: ne basiisira okwolekera Migudooli.
8 Ne basitula e Kakirosi, ne bayita wakati mu nnyanja ne bayingira mu ddungu: ne batambula olugendo olw'ennaku ssatu mu ddungu ery'e Yesamu, ne basiisira mu Mala.
9 Ne basitula e Mala ne batuuka e Erimu: era mu Erimu waaliwo ensulo z'amazzi kkumi na bbiri, n'enkindu nsanvu; ne basiisira eyo.
10 Ne basitula e Erimu, ne basiisira ku Nnyanja Emmyufu.
11 Ne basitula okuva ku Nnyanja Emmyufu, ne basiisira mu ddungu Sini.
12 Ne basitula okuva mu ddungu Sini, ne basiisira e Dofuka.
13 Ne basitula e Dofuka, ne basiisira e Yalusi.
14 Ne basitula e Yalusi, ne basiisira e Lefidimu, awataali mazzi abantu okunywa.
15 Ne basitula e Lefidimu, ne basiisira mu ddungu lya Sinaayi.
16 Ne basitula okuva mu ddungu lya Sinaayi, ne basiisira e Kiberosukataava.
17 Ne basitula e Kiberosukataava, ne basiisira e Kazerosi.
18 Ne basitula e Kazerosi, ne basiisira e Lisuma.
19 Ne basitula e Lisuma, ne basiisira e Limoniperezi.
20 Ne basitula e Limoniperezi, ne basiisira e Libuna.
21 Ne basitula e Libuna, ne basiisira e Lisa.
22 Ne basitula e Lisa, ne basiisira e Kekerasa.
23 Ne basitula e Kekerasa, ne basiisira ku lusozi Seferi.
24 Ne basitula okuva ku lusozi Seferi, ne basiisira e Kalada.
25 Ne basitula e Kalada, ne basiisira e Makerosi.
26 Ne basitula e Makerosi, ne basiisira e Takasi.
27 Ne basitula e Takasi, ne basiisira e Tera.
28 Ne basitula e Tera, ne basiisira e Misuka.
29 Ne basitula e Misuka, ne basiisira e Kasumona.
30 Ne basitula e Kasumona, ne basiisira e Moserosi.
31 Ne basitula e Moserosi, ne basiisira e Beneyakani.
32 Ne basitula e Beneyakani, ne basiisira e Kolukagidugada.
33 Ne basitula e Kolukagidugada, ne basiirisa e Yorubasa.
34 Ne basitula e Yorubasa, ne basiisira e Yabulona.
35 Ne basitula e Yabulona, ne basiisira e Ezyonigeba.
36 Ne basitula e Ezyonigeba, ne basiisira mu ddungu Zini (ye Kadesi):
37 Ne basitula e Kadesi, ne basiisira ku lusozi Koola, ku mabbali g'ensi ya Edomu.
38 Alooni kabona n'alinnya ku lusozi Koola olw'ekiragiro kya Mukama, n'afiira okwo, abaana ba Isiraeri nga baakamaze emyaka ana okuva mu nsi y'e Misiri, mu mwezi ogw'okutaano, ku lunaku olw'olubereberye olw'omwezi.
39 Era Alooni yali yaakamaze emyaka kikumi mu abiri mu esatu bwe yafiira ku lusozi Koola.
40 N'Omukanani, kabaka w'e Yaladi, eyatuulanga ebukiika obwa ddyo mu nsi ya Kanani, n'awulira abaana ba Isiraeri nga bajja.
41 Ne basitula okuva ku lusozi Koola, ne basiisira e Zalumona.
42 Ne basitula e Zalumona, ne basiisira e Punoni.
43 Ne basitula e Punoni, ne basiisira e Yobosi.
44 Ne basitula e Yobosi, ne basiisira e Iyeabalimu, ku mabbali ga Mowaabu.
45 Ne basitula e Iyeabalimu, ne basiisira e Dibonugadi.
46 Ne basitula e Dibonugadi, ne basiisira e Yalumonudibulasaimu.
47 Ne basitula e Yalumonudibulasaimu, ne basiisira ku nsozi Abalimu, okwolekera Nebo.
48 Ne basitula okuva ku nsozi Abalimu, ne basiisira mu nsenyi za Mowaabu ku Yoludaani e Yeriko.
49 Ne basiisira ku Yoludaani, okuva e Besuyesimosi okutuuka e Yaberisitimu mu nsenyi za Mowaabu.
50 Mukama n'agambira Musa mu nsenyi za Mowaabu ku Yoludaani e Yeriko nti
51 Yogera n'abaana ba Isiraeri obagambe nti Bwe mulisomoka Yoludaani ne muyingira mu nsi ya Kanani,
52 kale muligobamu bonna abatuula mu nsi mu maaso gammwe, ne muzikiriza amayinja gaabwe gonna agaliko ebifaananyi, ne muzikiriza ebifaananyi byabwe byonna ebifumbe, ne musuulasuula ebifo byabwe byonna ebigulumivu:
53 era mulirya ensi ne mutuula omwo: kubanga mmwe ngiwadde ensi okugirya.
54 Era mulisikira ensi n'obululu ng'enda zammwe bwe ziri; abayinga obungi mulibawa obusika okusukkiriza, n'abatono olibawa obusika okukendeezaako: wonna wonna akalulu we kaligwirira omuntu, kale we waliba awawe; ng'ebika bya bakitammwe bwe biri bwe mulisika bwe mutyo.
55 Naye bwe mutalikkiriza kugobamu abo abatuula mu nsi mu maaso gammwe; kale abo be mulisigaza ku bo banaabanga ng'ebifumita mu maaso gammwe era ng'amaggwa mu mbiriizi zammwe, era banaabateganyanga mu nsi gye mulituulamu.
56 Awo olulituuka, nga bwe nnali ndowooza okubakola bo, bwe ntyo bwe ndibakola mmwe.


text:
Olubereberye
Essuula 29
1 Yakobo n'alyoka agenda ng'atambula, n'ajja mu nsi ey'abaana ab'ebuvanjuba.
2 N'atunula, era, laba, oluzzi mu nnimiro, era, laba, ebisibo bisatu eby'endiga nga zigalamidde awo awali oluzzi: kubanga mu luzzi omwo mwe baanywesanga ebisibo: n'ejjinja eryali ku kamwa k'oluzzi lyali ddene.
3 N'ebisibo byonsatule ne bikuŋŋaanira awo: ne bayiringisa ejjinja okuliggya ku kamwa k'oluzzi, ne banywesa endiga, ne bazza ejjinja ku kamwa k'oluzzi, mu kifo kyalyo.
4 Yakobo n'abagamba nti Baganda bange, muva wa? Ne boogera nti Tuli ba Kalani.
5 N'abagamba nti Mumanyi Labbaani omwana wa Nakoli? Ne boogera nti Tumumanyi.
6 N'abagamba nti Mulamu? Ne boogera nti Mulamu: era, laba, Laakeeri muwala we ajja n'endiga.
7 N'ayogera nti Laba, enjuba ekyali mu luggya; so obudde tebunnatuuka ensolo okukuŋŋaanyizibwa: munywese endiga, mugende muziriise.
8 Ne boogera nti Tetuyinza, ebisibo byonsatule nga tebinnakuŋŋaanyizibwa, ne bayiringisa ejjinja okuliggya ku kamwa k'oluzzi: ne tulyoka tunywesa endiga.
9 Bwe yali akyayogera nabo, Laakeeri n'ajja n'endiga za kitaawe; kubanga ye yazirundanga.
10 Awo olwatuuka Yakobo bwe yalaba Laakeeri muwala wa Labbaani mwannyina nnyina n'endiga za Labbaani mwannyina nnyina, Yakobo n'asembera, n'ayiringisa ejjinja n'aliggya ku kamwa k'oluzzi, n’anywesa ekisibo kya Labbaani mwannyina nnyina.
11 Yakobo n'anywegera Laakeeri, n'ayimusa eddoboozi lye, n'akaaba.
12 Yakobo n'abuulira Laakeeri nga ye muganda wa kitaawe, era nga ye mwana wa Lebbeeka: n'addukana mbiro n'abuulira kitaawe.
13 Awo olwatuuka Labbaani bwe yawulira ebigambo bya Yakobo omwana wa mwannyina n'addukana okumusisinkana, n'amugwa mu kifuba, n'amunywegera, n'amuyingiza mu nnyumba ye. N'abuulira Labbaani ebigambo ebyo byonna.
14 Labbaani n'amugamba nti Mazima ggwe oli ggumba lyange era omubiri gwange. N'atuula naye n'amalayo omwezi gumu.
15 Labbaani n'agamba Yakobo nti Kubanga oli muganda wange kyekiva kikugwanira okumpeererezanga obwereere? mbuulira, empeera yo eneebanga ki?
16 Era Labbaani yalina abawala babiri: erinnya ly'omukulu Leeya, n'erinnya ly'omuto Laakeeri.
17 Ne Leeya amaaso ge gaali magonvu; naye Laakeeri yali mulungi n'amaaso ge ga kusanyusa.
18 Yakobo n'ayagala Laakeeri; n'ayogera nti Naakuweererezanga emyaka musanvu mpeebwe Laakeeri omwana wo omuto.
19 Labbaani n'ayogera nti Waakiri mmukuwe ggwe okusinga okumuwa omusajja omulala; beera nange.
20 Yakobo n'aweerereza emyaka musanvu aweebwe Laakeeri; ne gifaanana ng'ennaku si nnyingi olw'okwagala kwe yamwagala.
21 Yakobo n'agamba Labbaani nti Mpa omukazi wange, kubanga ennaku zange zituukiridde, nnyingire gy'ali.
22 Labbaani n'akuŋŋaanya abasajja bonna ab'omu kifo, n'afumba embaga.
23 Awo olwatuuka akawungeezi n'addira Leeya omwana we, n'amumuleetera; n'ayingira gy'ali.
24 Labbaani n'amuwa Zirupa omuzaana we eri omwana we Leeya okuba omuzaana.
25 Awo olwatuuka enkya n'alaba nga ye Leeya: n'agamba Labbaani nti Kino kiki ky'onkoze? saakuweereza lwa Laakeeri? kale kiki ekikunnimbizza?
26 Labbaani n'ayogera nti Tebakola bwe batyo mu kifo kyaffe okuwa omuto okusooka omubereberye.
27 Mala ennaku musanvu ez'oyo, tulyoke tukuwe n'omulala olw'okuweereza kw'onompeerezanga nate emyaka omusanvu emirala.
28 Yakobo n'akola bw'atyo, n'amala ennaku ze musanvu: n'amuwa Laakeeri omwana we okumuwasa.
29 Labbaani n'awa Laakeeri omwana we Bira omuzaana we okuba omuzaana we.
30 Era n'ayingira n'eri Laakeeri, era n'ayagala Laakeeri okusinga Leeya, n'amuweerereza nate emyaka musanvu emirala.
31 Mukama n’alaaba nga Leeya yakyibwa, n'asumula olubuto lwe naye Laakeeri yali mugumba.
32 Leeya n'aba olubuto, n'azaala omwana ow'obulenzi n’amutuuma erinnya lye Lewubeni: kubanga yayogera nti Kubanga Mukama atunuulidde ekibonoobono kyange; kubanga kaakano baze ananjagala.
33 N'aba olubuto nate n'azaala omwana ow'obulenzi; n'ayogera nti Kubanga Mukama yawulira nga nkyayibwa kyavudde ampa n'omwana ono era: n'amutuuma erinnya lye Simyoni.
34 N'aba olubuto nate, n'azaala omwana ow'obulenzi; n'ayogera nti Kale nno omulundi guno baze aneegatta nange, kubanga mmuzaalidde abaana ab'obulenzi basatu: erinnya lye kyeryava liba Leevi.
35 N'aba olubuto nate, n'azaala omwana ow'obulenzi: n'ayogera nti Omulundi guno naamutendereza Mukama: kyeyava amutuuma erinnya lye Yuda; n'aleekera awo okuzaala.


text:
Essuula 10
1 Ab'oluganda, kye njagala mu mutima gwange era kye nsaba Katonda ku lwabwe kye kino, balokoke.
2 Kubanga mbategeeza nga balina okunyiikiririra Katonda, naye si mu kutegeera.
3 Kubanga bwe batamanya butuukirivu bwa Katonda, era bwe bagezaako okutereeza obutuukirivu bwabwe bo bennyini, tebagondera butuukirivu bwa Katonda.
4 Kubanga Kristo ye nkomerero y'amateeka olw'okuweesa obutuukirivu buli akkiriza.
5 Kubanga Musa awandiika obutuukirivu obuva mu mateeka nti abukola ye aliba omulamu mu bwo.
6 Naye obutuukirivu obuva mu kukkiriza bwogera bwe buti nti Toyogeranga mu mutima gwo nti Ani alirinnya mu ggulu? (kwe kuleeta Kristo wansi;)
7 newakubadde nti Ani alikka emagombe? (kwe kulinnyisa Kristo okuva mu bafu.)
8 Naye bwogera butya? Nti, Ekigambo kiri kumpi naawe, mu kamwako, ne mu mutima gwo: kye kigambo eky'okukkiriza kye tubuulira:
9 kubanga bw'oyatula Yesu nga ye Mukama n'akamwa ko, n'okkiriza mu mutima gwo nti Katonda yamuzuukiza mu bafu, olirokoka:
10 kubanga omuntu akkiriza na mutima okuweebwa obutuukirivu, era ayatula na kamwa okulokoka.
11 Kubanga ebyawandiikibwa byogera nti Buli amukkiriza talikwasibwa nsonyi.
12 Kubanga tewali njawulo ya Muyudaaya na Muyonaani: kubanga omu ye Mukama waabwe bonna, ye mugagga eri abo bonna abamukaabirira:
13 kubanga, Buli alikaabirira erinnya lya Mukama alirokoka.
14 Kale balikaabirira batya gwe batannakkiriza? era balikkiriza batya gwe batannawulirako? era baliwulira batya awatali abuulira?
15 era balibuulira batya nga tebatumiddwa? nga bwe kyawandiikibwa nti Ebigere byabwe nga birungi nnyo ababuulira enjiri ey'ebirungi!
16 Naye tebaagondera njiri bonna. Kubanga Isaaya ayogera nti Mukama, ani eyakkiriza ekigambo kyaffe?
17 Kale okukkiriza kuva mu kuwulira, n'okuwulira mu kigambo kya Kristo.
18 Naye njogera nti Tebawuliranga? Weewaawo, ddala, Eddoboozi lyabyo lyabuna mu nsi zonna, N'ebigambo byabyo okutuuka ku nkomerero z'ensi.
19 Naye njogera nti Isiraeri tamanyanga? Musa ye yasooka okwogera nu Ndibakwasa obuggya eri abatali ba ggwanga, Eri eggwanga eritalina magezi ndibasunguwaza.
20 Era Isaaya aguma nnyo n'ayogera nti Navumbulibwa abo abatannoonyanga, Nalagibwa eri abo abatambuulirizangako.
21 Naye eri Isiraeri ayogera nti Obudde okuziba nagololera emikono gyange abantu abatawulira era abagaana.


text:
2 Samwiri
Chapter 6
1 Awo Dawudi n'akuŋŋaanya nate abasajja bonna abalonde aba Isiraeri, obukumi busatu.
2 Sawudi n'agolokoka n'agenda n'abantu bonna abaali naye, okuva e Baale Yuda okuggyayo ssanduuko ya Katonda okugirinnyisa, eyitibwa Erinnya lyennyini, erinnya lya Mukama ow'eggye atuula ku bakerubi.
3 Ne bateeka ssanduuko ya Katonda ku ggaali empya, ne bagiggya mu nnyumba ya Abinadaabu eyali ku lusozi: Uzza ne Akiyo, batabani ba Abinadaabu, ne bagoba eggaali empya.
4 Ne bagiggya mu nnyumba ya Abinadaabu eyali ku lusozi n'essanduuko ya Katonda: Akiyo n'akulembera ssanduuko.
5 Dawudi n'ennyumba yonna eya Isiraeri ne bakubira mu maaso ga Mukama ebintu eby'emiberosi eby'engeri zonna n'ennanga n'entongooli n'ebitaasa n'ensaasi n'ebisaala.
6 Awo bwe baatuuka mu gguuliro lya Nakoni, Uzza n'agolola omukono gwe ku ssanduuko ya Katonda n'agikwatako; kubanga ente yeesittala.
7 Obusungu bwa Mukama ne bubuubuuka ku Uzza; Katonda n'amukubira eyo olw'ekyonoono kye; n'afiira awo awali ssanduuko ya Katonda.
8 Awo Dawudi n'anyiiga kuba Mukama awamatukidde Uzza: n'ayita ekifo ekyo Perezuzza, ne leero.
9 Dawudi n'atya Mukama ku lunaku olwo; n'ayogera nti Essanduuko ya Mukama erijja etya gye ndi?
10 Awo Dawudi n'atayagala kujjulula ssanduuko ya Mukama okugireeta gy'ali, mu kibuga kya Dawudi; naye Dawudi n'agikyamya n'agiyingiza mu nnyumba ya Obededomu Omugitti.
11 Awo essanduuko ya Mukama n'emala emyezi esatu mu nnyumba ya Obededomu Omugitti: Mukama n'awa omukisa Obededomu n'ennyumba ye yonna.
12 Awo ne babuulira kabaka Dawudi nti Mukama awadde omukisa ennyumba ya Obededomu n'ebibye byonna olw'essanduuko ya Katonda. Dawudi n'agenda n'aggya essanduuko ya Katonda mu nnyumba ya Obededomu n'agirinnyisa mu kibuga kya Dawudi ng'asanyuka.
13 Awo olwatuuka abaasitula essanduuko ya Mukama bwe baali batambudde ebigere mukaaga, n'awaayo ente n'ekya ssava.
14 Dawudi n'azinira mu maaso ga Mukama n'amaanyi ge gonna; era Dawudi nga yeesibye ekkanzu eya bafuta.
15 Awo Dawudi n'ennyumba yonna eya Isiraeri ne balinnyisa essanduuko ya Mukama nga boogerera waggulu era nga bafuuwa ekkondeere.
16 Awo olwatuuka essanduuko ya Mukama bwe yali ng'eyingira mu kibuga kya Dawudi, Mikali muwala wa Sawulo n'alingiza mu ddirisa, n'alaba kabaka Dawudi ng'abuuka ng'azinira mu maaso ga Mukama; n'amunyooma mu mutima gwe.
17 Ne bayingiza essanduuko ya Mukama, ne bagiteeka mu kifo kyayo wakati mu weema Dawudi gye yali agisimbidde: Dawudi n'awaayo ebiweebwayo ebyokebwa n'ebiweebwayo olw'emirembe mu maaso ga Mukama.
18 Awo Dawudi bwe yali amaze okuwaayo ekiweebwayo ekyokebwa n'ebiweebwayo olw'emirembe, n'asabira abantu omukisa mu linnya lya Mukama ow'eggye.
19 N'agabira abantu bonna, ekibiina kyonna ekya Isiraeri, abasajja n'abakazi, buli muntu omugaati n'omugabo ogw'ennyama n'ekitole eky'ezabbibu enkalu. Awo abantu bonna ne baddayo buli muntu mu nnyumba ye.
20 Awo Dawudi n'akomawo okusabira ab'omu nnyumba ye omukisa. Awo Mikali muwala wa Sawulo n'afuluma okusisinkana ne Dawudi n'ayogera nti Kabaka wa Isiraeri ng'abadde wa kitiibwa leero, eyeebikkulidde leero mu maaso g'abazaana b'abaddu be, ng'omu ku basajja abataliiko kye bagasa bwe yeebikkula nga talina nsonyi!
21 Dawudi n'agamba Mikali nti Kyabadde mu maaso ga Mukama, eyannonda okusinga kitaawo n'okusinga ennyumba ye yonna okunfuula omukulu w'abantu ba Mukama, owa Isiraeri: kyennaavanga nzannyira mu maaso ga Mukama.
22 Era neeyongeranga okwetoowaza okukirawo, era naabanga anyoomebwa mu maaso gange nze: naye abazaana b'oyogeddeko abo balinzisaamu ekitiibwa.
23 Mikali muwala wa Sawulo n'atazaala mwana okutuusa ku lunaku kwe yafiira.


text:
Essuula 14
1 Naye atali munywevu mu kukkiriza mumusembezenga, naye si lwa kusala musango gwa mpaka.
2 Omulala akkiriza n'okulya n'alya byonna: naye atali munywevu alya nva.
3 Alya tanyoomanga atalya; era atalya tasaliranga musango alya: kubanga Katonda yamusembeza.
4 Ggwe ani asalira omusango omuweereza wa beene? eri mukama we yekka ayimirira oba agwa. Naye aliyimirira; kubanga Mukama waffe ayinza okumuyimiriza.
5 Omuntu omulala alowooza olunaku olumu okusinga olulala, omulala alowooza ennaku zonna okwenkanankana. Buli muntu ategeererenga ddala mu magezi ge yekka.
6 Alowooza olunaku, alulowooza ku bwa Mukama waffe: n'oyo alya, alya ku bwa Mukama waffe, kubanga yeebaza Katonda; n'oyo atalya, talya ku bwa Mukama waffe, era yeebaza Katonda.
7 Kubanga tewali muntu mu ffe eyeebeerera omulamu ku bubwe yekka, era tewali eyeefiira ku bubwe yekka.
8 Kubanga bwe tubeera abalamu, tuba balamu ku bwa Mukama waffe: oba bwe tufa, tufa ku bwa Mukama waffe: kale, bwe tuba abalamu, oba bwe tufa, tuba ba Mukama waffe.
9 Kubanga Kristo kyeyava afa n'abeera omulamu, alyoke abeerenga Mukama w'abafu era n'abalamu.
10 Naye ggwe kiki ekikusaliza omusango muganda wo? oba naawe kiki ekikunyoomesa muganda wo? kubanga fenna tuliyimirira mu maaso g'entebe ey'emisango eya Katonda.
11 Kubanga kyawandiikibwa nti Nga bwe ndi omulamu, bw'ayogera Mukama, buli vviivi lirinfukaamirira, Na buli lulimi lulyatula Katonda.
12 Kale bwe kityo buli muntu mu ffe alibalirira omuwendo gwe yekka eri Katonda.
13 Kale tulemenga okusalira bannaffe emisango nate fekka na fekka: naye waakiri musale omusango guno, obutaleeteranga wa luganda ekyesittaza oba nkonge.
14 Mmanyi era ntegeeredde ddala mu Mukama waffe Yesu, nga tewali kintu kya muzizo mu buwangwa bwakyo: wabula eri oyo akirowooza nga kya muzizo, kiba kya muzizo.
15 Kuba oba nga muganda wo anakuwala olw'emmere, nga tokyatambulira mu kwagala. Tomuzikirizanga lwa mmere yo oyo Kristo gwe yafiirira.
16 Kale ekirungi kyammwe kiremenga okuvumibwa:
17 kubanga obwakabaka bwa Katonda si kwe kulya n'okunywa, wabula butuukirivu na mirembe na ssanyu mu Mwoyo Omutukuvu:
18 Kubanga aweereza Kristo bw'ati asanyusa nnyo Katonda, n'abantu bamusiima.
19 Kale bwe kityo tugobererenga eby'emirembe, n'eby'okuzimbagananga fekka na fekka.
20 Toyonoonanga mulimu gwa Katonda lwa mmere. Byonna birungi; naye kinaabanga kibi eri oyo alya nga yeesittala.
21 Kirungi obutalyanga nnyama newakubadde okunywanga omwenge, newakubadde okukolanga byonna ebyesitazza muganda wo oba ebimunyiiza oba ebimunafuya.
22 Okukkiriza kw'olina, beeranga nakwo wekka mu maaso ga Katonda. Oyo alina omukisa ateesalira musango mu kigambo ky'asiima.
23 Naye oyo abuusabuusa azza musango bw'alya, kubanga talya mu kukkiriza; na buli ekitava mu kukkiriza, kye kibi.


text:
Danyeri
Chapter 5
1 Berusazza kabaka yafumbira embaga ennene abaami be lukumi, n'anywera omwenge mu maaso g'abo olukumi.
2 Berusazza, bwe yali ng'alega ku mwenge, n'alagira okuleeta ebintu ebya zaabu n'ebya ffeeza Nebukadduneeza kitaawe bye yaggya mu yeekaalu eyali mu Yerusaalemi: kabaka n'abaami be, abakyala be n'abazaana be, babinywese.
3 Awo ne baleeta ebintu ebya ffeeza ebyaggibwa mu yeekaalu ey'ennyumba ya Katonda eyali mu Yerusaalemi: ne kabaka n'abaami be, abakyala be n'abazaana be, ne babinywesa.
4 Ne banywa omwenge, ne batendereza bakatonda aba zaabu n'aba ffeeza, ab'ebikomo, ab'ebyuma, ab'emiti, n'ab'amayinja.
5 Mu ssaawa eyo ne walabika engalo z'omukono gw'omuntu, ne ziwandiika mu maaso g'ettabaaza ku ttaka ery'oku kisenge eky'olubiri: kabaka n'alaba ekitundu ky'omukono nga kiwandiika.
6 Awo amaaso ga kabaka ne gawaanyisibwa gy'ali, n'ebirowoozo bye ne bimweraliikiriza: n'ennyingo ez'omu kiwato kye ne ziddirira, n'amaviivi ge ne gakubagana.
7 Kabaka n'ayogerera waggulu okuyingiza abafumu, n'Abakaludaaya, n'abalaguzi. Kabaka n'ayogera n'agamba abagezigezi ab'e Babulooni nti Buli anaasoma okuwandiika kuno, era anandaga amakulu gaakwo, alyambazibwa olw'effulungu, era aliba n'omukuufu ogwa zaabu mu bulago bwe, era aliba mukulu ow'okusatu mu bwakabaka.
8 Awo ne muyingira abagezigezi bonna aba kabaka: naye ne batayinza kusoma kuwandiika okwo, newakubadde okutegeeza kabaka amakulu.
9 Kabaka Berusazza n'alyoka yeeraliikirira nnyo, amaaso ge ne gawaanyisibwa gy'ali: abaami be ne babulwa amagezi.
10 Awo kaddulubaale n'ayingira mu nju ey'embaga olw'ebigambo bya kabaka n'abaami be; kaddulubaale n'ayogera nti Ai kabaka, obenga omulamu emirembe gyonna: ebirowoozo byo bireme okukweraliikiriza, so n'amaaso go galeme okuwaanyisibwa:
11 waliwo omusajja mu bwakabaka bwo, omuli omwoyo gwa bakatonda abatukuvu: ne mu mirembe gya kitaawo omusana n'okutegeera n'amagezi, ng'amagezi ga bakatonda, byalabikira mu oyo: ne kabaka Nebukadduneeza kitaawo, kabaka, kitaawo, n'amufuula omukulu w'abasawo, n'abafumu, n'Abakaludaaya, n'abalaguzi:
12 kubanga omwoyo omulungi ennyo, n'okumanya, n'okutegeera, n'okulootolola ebirooto, n'okulaga ebigambo eby'ekyama, n'okuzingulula ebyabuusibwabuusibwa, byalabikira mu Danyeri oyo, kabaka gwe yatuuma Berutesazza. Kale bayite Danyeri, naye anaalaga amakulu.
13 Awo Danyeri n'alyoka ayingizibwa mu maaso ga kabaka. Kabaka n'ayogera n'agamba Danyeri nti Ggwe Danyeri oyo, ow'omu baana ab'obunyage bwa Yuda, kabaka kitange be yaggya mu Yuda?
14 Nkuwuliddeko, ng'omwoyo gwa bakatonda guli mu ggwe, era ng'omusana n'okutegeera n'amagezi amalungi ennyo birabikira mu ggwe.
15 Ne kaakano abagezigezi, abafumu, bayingizibbwa mu maaso gange, basome okuwandiika okwo, era bantegeeze amakulu gaakwo: naye ne batayinza kulaga makulu ga kigambo ekyo.
16 Naye ggwe nkuwuliddeko, ng'oyinza okulootolola n'okuzingulula ebibuusibwabuusibwa: kale bw'onooyinza okusoma ebiwandiikiddwa ebyo, n'okuntegeeza amakulu gaabyo, onooyambazibwa olw'effulungu, era oliba n'omukuufu ogwa zaabu mu bulago bwo, era oliba mukulu ow'okusatu mu bwakabaka.
17 Awo Danyeri n'addamu n'ayogerera mu maaso ga kabaka nti Ebirabo byo beera nabyo ggwe, n'empeera yo ogiwe omulala: era naye naasomera kabaka ebiwandiikiddwa, ne mmutegeeza amakulu.
18 Ai ggwe kabaka, Katonda Ali waggulu ennyo yawa Nebukadduneeza kitaawo obwakabaka, n'obuyinza, n'ekitiibwa, n'obukulu:
19 era olw'obuyinza bwe yamuwa, abantu bonna, amawanga, n'ennimi ne bakankana ne batya mu masao ge: yattanga gwe yayagalanga okutta; era yalamyanga gwe yayagalanga okulamya; era yagulumizanga gwe yayagalanga okugulumiza, era yatoowazanga gwe yayagalanga okutoowaza.
20 Naye omutima gwe bwe gwegulumiza, n'omwoyo gwe ne gukakanyala bw'atyo n'okukola n'akola eby'amalala, n'alyoka agobebwa ku ntebe ye ey'obwakabaka, ne bamuggyako ekitiibwa kye:
21 n'agobebwa okuva mu baana b'abantu: n'omutima gwe ne gufuusibwa ng'ogw'ensolo, n'abeera wamu n'entulege n'aliisibwa omuddo ng'ente, omubiri gwe ne gutoba omusolo ogw'omu ggulu: okutuusa lwe yategeera nga Katonda Ali waggulu ennyo ye afuga mu bwakabaka bw'abantu, era ng'akuza ku bwo buli gw'ayagala.
22 Naawe omwana we, ai Berusazza, tonnatoowaza mutima gwo, newakubadde nga wamanya ebyo byonna:
23 naye weegulumiza eri Mukama w'eggulu: ne baleeta ebintu eby'omu nnyumba ye mu maaso go, naawe n'abaami bo, abakyala bo n'abazaana bo, ne mubinywesa omwenge: n'otendereza bakatonda aba ffeeza, n'aba zaabu, ab'ebikomo, ab'ebyuma, ab'emiti, n'ab'amayinja, abatalaba, so tebawulira, so tebategeera: ne Katonda oyo alina omukka gwo mu mukono gwe, era nannyini makubo go gonna, tomuwa kitiibwa:
24 ekitundu ky'omukono ne kiryoka kitumibwa okuva mu maaso ge, n'ebiwandiikiddwa ebyo ne biwandiikibwa.
25 Era ebiwandiikiddwa bye biibino, nti MENE, MENE, TEKEL, UFARSIN.
26 Amakulu g'ekigambo ge gano: MENE; Katonda abaze obwakabaka bwo, era abukomezza.
27 TEKEL; ogereddwa mu kigera, era olabise nga obulako.
28 PERES; obwakabaka bwo bugabiddwa, buweereddwa eri Abameedi n'Abaperusi.
29 Berusazza n'alyoka alagira, ne bayambaza Danyeri olw'effulungu, n'amwambika omukuufu ogwa zaabu mu bulago bwe, n'alangirira ku ye nga ye anaabanga omukulu ow'okusatu mu bwakabaka.
30 Mu kiro ekyo Berusazza kabaka Omukaludaaya n'attibwa.
31 Daliyo Omumeedi n'aweebwa obwakabaka, bwe yali nga yaakamaze emyaka nga nkaaga mu ebiri.


text:
Zabbuli
Chapter 25
1 Gy'oli, ai Mukama, nnyimusiza emmeeme yange.
2 Ai Katonda wange, naakwesiganga ggwe, Toŋŋanya kukwatibwa nsonyi; Abalabe bange tobaganya kumpangula.
3 Era siwali akulindirira anaakwatibwanga ensonyi: Abo banaakwatibwanga ensonyi abasala enkwe ez'obwereere.
4 Ondage amakubo go, ai Mukama; Onjigirize empenda zo.
5 Onnuŋŋamye mu mazima go, onjigirize; Kubanga ggwe oli Katonda ow'obulokozi bwange; Ggwe gwe nnindirira obudde okuziba.
6 Jjukira, ai Mukama, okusaasira kwo okulungi n'ekisa kyo; Kubanga byaliwo edda n'edda lyonna.
7 Tojjukira bibi bya buvubuka bwange, newakubadde ebyonoono byange: Onjijukire ng'ekisa kyo bwe kiri, Olw'obulungi bwo, ai Mukama.
8 Mukama ye mulungi era wa mazima: Kyanaavanga ayigiriza ekkubo abalina ebibi.
9 Abawombeefu anaabaluŋŋamyanga mu musango: Era abawombeefu anaabayigirizanga ekkubo lye.
10 Amakubo gonna aga Mukama kye kisa n'amazima Eri abo abeekuuma endagaano ye n'okutegeeza kwe:
11 Olw'erinnya lyo, ai Mukama, Onsonyiwe obubi bwange, kubanga bunene.
12 Omuntu atya Mukama aluwa? Oyo gw'anaayigirizanga mu kkubo ly'anaasiimanga.
13 Emmeeme ye eneetuulanga mu mirembe; N'ezzadde lye linaasikiranga ensi.
14 Ekyama kya Mukama kiri mu abo abamutya; Era anaabalaganga endagaano ye.
15 Amaaso gange gatunuulira Mukama ennaku zonna; Kubanga ye anaggyanga ebigere byange mu kyambika.
16 Onkyukire, onsaasire; Kubanga ndekeddwa omu ne mbonaabona.
17 Ennaku ez'omutima gwange zeeyongedde: Kale onziye mu bibonoobono byange.
18 Lowooza ennaku zange n'okutegana kwange; Era onsonyiwe ebibi byange byonna.
19 Lowooza abalabe bange, kubanga bangi; Era bankyawa obukyayi obukambwe.
20 Kale onkuumenga emmeeme yange, omponyenga: Toŋŋanyanga kukwatibwa nsonyi, kubanga nkwesiga ggwe.
21 Obutuukirivu n'amazima binkuumenga, Kubanga nnindirira ggwe.
22 Nunula Isiraeri, ai Katonda, Mu bibonoobono bye byonna.